KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL U L-QORTI TAL-AWDITURI Sinteżi tal-kisbiet ta' ġestjoni tal-Kummissjoni fl-2013 /* COM/2014/0342 final - 2014/ () */





1. Sommarju eżekuttiv Bl-adozzjoni ta’ dan ir-rapport ta’ sinteżi, li huwa bbażat fuq l-assigurazzjonijiet u r-riżervi rreġistrati mid-Diretturi Ġenerali u mill-kapijiet tas-servizz fir-rapporti annwali tal-attività tagħhom, il-Kummissjoni tieħu r-responsabbiltà politika globali għall-ġestjoni tal-baġit tal-UE. Fil-qasam tal-ġestjoni diretta tal-fondi tal-UE, il-Kummissjoni tqis li s-sistemi msaħħa ta’ kontroll intern u s-simplifikazzjoni ġenwina tal-eliġibbiltà u regoli oħra kienu elementi ewlenin fil-għan li jintlaħaq tnaqqis fir-rati ta’ żbalji. Madanakollu, kontrolli aktar dettaljati jqumu l-flus u l-Kummissjoni tqis li kontrolli addizzjonali għandhom isiru biss fejn il-benefiċċji potenzjali jistgħu jintwerew li jegħlbu l-ispejjeż għall-Kummissjoni u l-benefiċjarji. Biex tindirizza l-isfidi speċifiċi f’ġestjoni kondiviża, il-Kummissjoni tieħu pożizzjoni ċara dwar għadd ta’ kwistjonijiet: - L-Awtoritajiet tal-Istati Membri għandhom jagħmlu użu massimu tal-istrumenti kollha disponibbli sabiex jipprevjenu l-iżbalji u jaqdu b’mod effikaċi r-responsabbiltajiet u l-obbligi tagħhom għall-programmi kollha taħt ġestjoni kondiviża, sabiex jiġi protett il-baġit tal-UE. Għandhom jindirizzaw in-nuqqasijiet li jifdal fis-sistemi ta’ ġestjoni u ta’ kontroll tagħhom. Il-Kummissjoni se tkompli tforni indikaturi sinifikanti ta’ kontroll u statistika, li jiffaċilitaw analiżi dettaljata tal-ġestjoni tal-fondi tal-Istati Membri; - Il-Kummissjoni se tintensifika l-qafas u l-istrateġija tal-awditjar tagħha, fejn xieraq, sabiex jiġu identifikati n-nuqqasijiet li jifdal fis-sistemi tal-Istati Membri, b’mod partikolari dawk bl-ogħla profili tar-riskju dwar l-implimentazzjoni tal-programmi tal-UE; - Il-Kummissjoni se tkompli timplimenta r-regoli dwar is-sospensjoni u l-interruzzjoni tal-ħlasijiet fejn ikunu seħħew nuqqasijiet serji. Jekk ikun meħtieġ, sejra tuża l-mekkaniżmu l-ġdid għas-sospensjoni ta’ ħlasijiet agrikoli bħala strument ġdid ex-ante biex il-baġit tal-UE jiġi protett minn nuqqasijiet fis-sistemi ta’ kontroll tal-Istati Membri; - Il-Kummissjoni timponi korrezzjonijiet finanzjarji fuq l-Istati Membri li jonqsu milli jimplimentaw sistemi tajbin. Kull meta l-kundizzjonijiet stabbiliti fil-qafas legali l-ġdid ikunu ġew sodisfatti sejra tuża l-istrument għall-korrezzjonijiet finanzjarji netti. L-ambitu finanzjarju tar-riżervi magħmula mid-Diretturi Ġenerali żdied meta mqabbel mal-2012. Dan huwa r-riżultat ta’ sforzi addizzjonali, kemm f'termini ta’ riżorsi u metodoloġija, sabiex l-ammonti f'riskju u r-rati tal-iżbalji residwi jiġu vvalutati b’mod aktar preċiż. Bla dubju dan mhuwiex minħabba deterjorament fil-ġestjoni finanzjarja mis-servizzi. Peress li l-programmi u s-sistemi ta’ kontroll huma pluriennali, l-effett reali tan-nuqqasijiet tas-sistemi superviżorji u ta’ kontroll u tal-ġestjoni tal-baġit tal-UE jista’ jiġi ġġudikat biss billi jitqies l-impatt finanzjarju tal-miżuri korrettivi fi snin sussegwenti ta’ rappurtar. F’dan ir-rapport, il-Kummissjoni tieħu kont tal-kisbiet ewlenin fit-titjib fis-sistemi tal-kejl tal-prestazzjoni u tar-rapportar. Ittenni l-impenn qawwi tagħha biex tkompli ssaħħaħ dawn is-sistemi. Bil-għan li żżomm l-istrutturi ta’ rapportar tagħha uniformi kemm jista' jkun, is-servizzi ngħataw għadd ta’ direzzjonijiet konkreti: - Fir-rigward tar-rapporti ġenerali differenti, bħar-rapport ta' evalwazzjoni u r-rapport ta' sinteżi, is-servizzi ċentrali għandhom jagħmlu dak li huwa meħtieġ sabiex tiġi evitata duplikazzjoni; - Fir-rigward tar-rapporti individwali annwali tal-attività: l-ewwel parti għandha tippreżenta stampa ġusta u reali tal-istat tal-kisbiet tal-politika. Dan l-aħjar isir fl-istess format bħal fid-dokumenti ta’ ppjanar. Id-dikjarazzjoni ta’ assigurazzjoni għandha tiffoka fuq kwistjonijiet finanzjarji u ta’ ġestjoni. 2. 1 Il-katina tar-responsabbiltà u r-rapportar tal-ġestjoni L-Artikolu 317 tat-Trattat dwar il-Funzjonament tal-Unjoni Ewropea (TFUE), jagħti lill-Kummissjoni Ewropea r-responsabbiltà li timplimenta l-baġit tal-UE, fil-limiti tal-approprjazzjonijiet disponibbli u wara li tikkunsidra l-prinċipji ta’ ġestjoni finanzjarja tajba. Huwa jirrikjedi li l-Istati Membri jikkooperaw mal-Kummissjoni sabiex jiġi żgurat li l-approprjazzjonijiet jintużaw f'konformità ma’ dawn il-prinċipji. Il-Kulleġġ tal-Kummissarji jiddelega l-implimentazzjoni operazzjonali tal-objettivi politiċi u amministrattivi lid-Diretturi Ġenerali u lill-kapijiet tas-servizz, li (bħala uffiċjali awtorizzanti b’delega, 'AODs’) jirċievu l-mezzi biex jaġixxu. Din l-organizzazzjoni ta’ ġestjoni deċentralizzata hija karatterizzata minn definizzjoni ċara tar-responsabbiltajiet tal-atturi differenti. L-uffiċjali awtorizzanti b’delega (AODs) għandhom setgħa kompleta biex jistabbilixxu l-aktar sistema adegwata u effikaċi ta’ kontroll sabiex tiġi żgurata l-ġestjoni tajba u effiċjenti tar-riżorsi li għalihom huma responsabbli. Ir-rapporti annwali tal-attività huma l-mezz ewlieni li bih jagħtu rendikont tal-ġestjoni tar-riżorsi umani u tar-riżorsi finanzjarji li għalihom huma responsabbli. Fihom, jirrapportaw dwar il-prestazzjoni tad-dmirijiet tagħhom[1] u jiddokumentaw kwalunkwe kwistjoni li tirriżulta mill-ġestjoni tagħhom li teħtieġ tinġieb għall-attenzjoni tal-kulleġġ. Kull rapport annwali tal-attività jinkludi dikjarazzjoni ffirmata ta’ assigurazzjoni li fiha d-Direttur Ġenerali jew il-kap tas-servizz, fir-rwol tiegħu/tagħha bħala uffiċjal awtorizzanti b’delega, jipprovdi/tipprovdi assigurazzjoni dwar l-opinjoni vera u ġusta li ngħatat mir-rapport u dwar il-legalità u r-regolarità u l-ġestjoni finanzjarja tajba tat-tranżazzjonijiet finanzjarji kollha taħt ir-responsabbiltà tiegħu/tagħha, kif ukoll għan-nuqqas ta’ ommissjoni ta’ informazzjoni sinifikanti. Jekk ikun meħtieġ, id-dikjarazzjoni jkun fiha riżervi relatati ma’ oqsma definiti ta’ dħul u nfiq. Fl-ewwel parti tar-rapport annwali tal-attività, l-uffiċjal awtorizzanti b’delega jipprovdi informazzjoni, fuq bażi annwali, dwar il-progress lejn il-kisba tal-objettivi tal-politika stabbiliti fil-pjan ta’ ġestjoni, abbażi ta’ informazzjoni li tkun disponibbli fil-mument tar-rappurtar. Din l-informazzjoni tkopri l-inputs, ir-riżultati, ir-riżultati ta’ nofs it-terminu u l-impatti fit-tul. Għandha ssir distinzjoni bejn ir-responsabbiltà tal-Kummissjoni għar-rappurtar dwar il-progress li sar lejn l-objettivi tal-politika u r-responsabbiltà għall-kisba tagħhom. Id-Dipartimenti tal-Kummissjoni huma responsabbli għall-implimentazzjoni tal-baġit u għall-ġestjoni tal-programmi finanzjarji b'attenzjoni xierqa lill-metodu ta' ġestjoni. Barra minn hekk, filwaqt li l-Kummissjoni hija impenjata li ġġiegħel lil dawn il-programmi finanzjarji jagħtu l-effetti mixtieqa fil-prattika, il-koleġiżlaturi, l-awtoritajiet tal-Istati Membri u bosta atturi oħra fuq livell nazzjonali, reġjonali jew lokali wkoll għandhom impatt fuq il-kisbiet tar-riżultati u l-impatti. Barra minn hekk, ħafna fatturi esterni (soċjali, demografiċi, ekonomiċi u ambjentali), lil hinn mill-kontroll tad-Diretturi Ġenerali, jaffettwaw il-kisbiet tal-politika (jew il-fallimenti) b’riżultat tal-inizjattivi tad-dipartimenti tal-Kummissjoni. Biex jiġi żgurat li d-dikjarazzjonijiet ta’ assigurazzjoni fl-AARs jibqgħu konformi bis-sħiħ mar-responsabbiltà finanzjarja tagħha għall-implimentazzjoni tal-baġit tal-UE, il-Kummissjoni tikkonferma li dawn għandhom jiffokaw fuq kwistjonijiet finanzjarji u ta’ ġestjoni. Kull rapport annwali tal-attività jikkonferma espliċitament li l-Kummissarju(i) responsabbli jkun(u) ġie(ġew) infurmat(i) dwar l-aspetti ewlenin tar-rapport, inkluż kwalunkwe riżerva li l-AODs beħsiebhom iressqu, qabel l-iffirmar finali tad-dikjarazzjoni ta’ assigurazzjoni. Dan ir-rapport ġie adottat wara diskussjoni mill-kulleġġ fil-11 ta’ Ġunju 2014. Bl-adozzjoni ta’ dan ir-rapport ta’ sinteżi, li huwa bbażat fuq l-assigurazzjonijiet u r-riżervi rreġistrati mid-Diretturi Ġenerali u mill-kapijiet tas-servizz fir-rapporti annwali tal-attività tagħhom, il-Kummissjoni tieħu r-responsabbiltà politika globali għall-ġestjoni tal-baġit tal-UE. F'dan ir-rapport, il-Kummissjoni tidentifika wkoll il-kwistjonijiet ta' ġestjoni ewlenin li għandhom jiġu indirizzati bi prijorità u l-azzjoni li għandha tittieħed biex jiġu indirizzati n-nuqqasijiet identifikati. Minbarra din is-sinteżi tal-kisbiet tal-ġestjoni, il-Kummissjoni se tippreżenta wkoll sinteżi tar-riżultati li nkisbu mill-programmi ta’ nfiq. Din issir fir-rapport annwali ta’ valutazzjoni dwar il-finanzi tal-Unjoni abbażi tar-riżultati miksuba, li hija meħtieġa mill-Artikolu 318 tat-Trattat dwar il-Funzjonament tal-Unjoni Ewropea ('ir-rapport ta’ valutazzjoni skont l-Artikolu 318'). Kemm ir-rapport ta’ sinteżi u r-rapport ta’ valutazzjoni skont l-Artikolu 318 iservu għanijiet speċifiċi u huma l-punt tat-tluq għall-proċedura ta’ kwittanza tal-baġit. Għal udjenza aktar wiesgħa, hemm firxa wiesgħa ta’ informazzjoni oħra disponibbli fuq il-websajt Europa. Il-partijiet interessati li jkunu jeħtieġu aktar informazzjoni baġitarja dettaljata jistgħu jikkonsultaw ir-Rapport tal-Kummissjoni dwar il-Ġestjoni Baġitarja u Finanzjarja.[2] Iċ-ċittadini li jkunu qed ifittxu informazzjoni aktar ġenerali dwar il-kisbiet tal-istrateġija Ewropa 2020 se jsibu rapporti dwar l-inizjattivi rilevanti ewlenin u programmi individwali ta’ nfiq[3] fuq il-websajts rispettivi. Il-Kummissjoni tagħti struzzjonijiet lid-dipartimenti tagħha biex jiżguraw li jkun hemm disponibbli informazzjoni rilevanti u aġġornata, imfassla skont il-ħtiġijiet ta’ utenti differenti, u biex jidentifikaw rapporti skaduti jew żejda sabiex jiġi ssimplifikat ir-rapportar dwar il-kisbiet. 3. 2 It-tisħiħ tal-qafas tal-ġestjoni tal-prestazzjoni tal-kummissjoni It-twaqqif ex-ante ta’ objettivi u indikaturi għall-programmi ta’ nfiq u għall-attivitajiet mhux relatati mal-infiq fil-pjanijiet ta’ ġestjoni u l-kejl, il-valutazzjoni u r-rappurtar ex-post tal-kisbiet huma elementi ċentrali tal-qafas tal-ġestjoni tal-prestazzjoni tal-Kummissjoni. Din l-hekk imsejħa duplikazzjoni (mirroring) ippermettiet li l-qafas tal-prestazzjoni jsir aktar oġġettiv. Wara l-ħidma tagħha fir-rapport ta’ sinteżi għall-2012, il-Kummissjoni qiegħda taħdem biex issaħħaħ il-qafas tal-prestazzjoni tagħha. Din il-bidla importanti fl-enfasi se tippermetti li tiġi pprovduta evidenza tar-riżultati u l-impatti tal-attivitajiet tal-UE fuq terminu medju u fit-tul. Il-Kummissjoni ħadet approċċ gradwali. L-ewwel nett, hija żgurat li l-bażijiet legali tal-programmi ta’ nfiq għall-2014-2020 jinkludu qafas aktar koerenti għall-monitoraġġ, il-valutazzjoni u r-rappurtar dwar il-prestazzjoni tagħhom. It-tieni nett, l-oqfsa ġew inkorporati fil-pjanijiet ta’ ġestjoni tad-Direttorati Ġenerali (DĠs’) għall-2014 li jibdew mir-rapporti annwali tal-attività tal-2014 u l-edizzjoni li jmiss tar-rapport ta’ valutazzjoni skont l-Artikolu 318, u se jservu bħala bażi għar-rappurtar dwar il-kisbiet. It-tielet nett, il-Kummissjoni impenjat ruħha li ttejjeb il-qafas tal-prestazzjoni għall-attivitajiet li mhumiex relatati ma’ nfiq[4]', billi tibda bil-pjanijiet ta’ ġestjoni għall-2015. Barra minn hekk, is-Servizz tal-Awditjar Intern (IAS) iwettaq għadd ta’ eżerċizzji ta’ awditjar tal-prestazzjoni bħala parti mill-Pjan Strateġiku tal-Awditjar tiegħu għall-2013-15. Fl-2013, l-IAS wettaq 12-il eżerċizzju ta’ awditjar b’enfasi prevalenti fuq kwistjonijiet ta’ prestazzjoni. Matul il-kors tal-eżerċizzji tal-awditjar, bdew jitfaċċaw ċerti sejbiet komuni, b’mod partikolari dwar is-sistemi tal-kejl tal-prestazzjoni, il-ġestjoni tar-riżorsi umani u l-ġestjoni tal-proġetti tal-IT u s-sigurtà tal-IT. Aktar informazzjoni dettaljata dwar l-awditi tal-prestazzjoni se ssir disponibbli għall-awtorità tal-kwittanza bħala parti mir-rapport dwar l-awditjar intern mitluba mill-Artikolu 99(5) tar-Regolament Finanzjarju. Il-Kummissjoni tqis ukoll li r-rapporti speċjali tal-Qorti Ewropea tal-Awdituri huma strumenti siewja ħafna biex is-sistema tal-ġestjoni tal-prestazzjoni tkompli tiġi żviluppata f’diversi oqsma tal-politika. 2.1 Ir-rekwiżiti tal-prestazzjoni fil-Qafas Finanzjarju Pluriennali għall-2014-2020 Matul l-2013 u kmieni fl-2014, l-elementi ta’ monitoraġġ, valutazzjoni u rapportar stabbiliti fil-bażijiet legali tal-programmi taħt il-Qafas Finanzjarju Pluriennali (QFP) għall-2014-2020 komplew jiġu elaborati f’għadd ta’ atti ta’ implimentazzjoni u delegati u, fil-każ tal-fondi Strutturali u tal-Investiment Ewropej (ESI), ġew inkorporati fil-ftehimiet ta’ sħubija mal-Istati Membri u fil-programmi operattivi. Barra minn hekk, fil-fondi ESI inbnew inċentivi finanzjarji fil-forma ta’ riżerva tal-prestazzjoni (ara sezzjoni 2.6). L-oqfsa kollha tal-prestazzjoni għall-programmi u l-fondi għall-2014-2020 huma konformi mal-prinċipji relatati mal-prestazzjoni stabbiliti fir-Regolament Finanzjarju. Jinkludu informazzjoni preċiża u dettaljata dwar il-valur miżjud tal-interventi finanzjarji tal-2014-2020 u r-rilevanza tagħhom għall-objettivi strateġiċi tal-Kummissjoni u l-objettivi tal-politika settorjali tal-UE, u l-objettivi speċifiċi, flimkien mal-indikaturi kwantitattivi u kwalitattivi li jkejlu l-kisba tagħhom. Huwa importanti li wieħed jiftakar li l-ko-leġiżlaturi[5] kienu involuti mill-qrib fit-twaqqif tal-objettivi tal-programm u tal-indikaturi tal-prestazzjoni. 2.2 Il-pjanijiet ta’ ġestjoni Fl-aħħar kwart tal-2013 u kmieni fl-2014, id-dipartimenti tal-Kummissjoni inkorporaw l-elementi ewlenin tal-oqfsa tal-prestazzjoni għall-programmi l-ġodda ta’ nfiq fil-pjanijiet ta’ ġestjoni għall-2014. Dawn l-elementi kienu jikkonsistu fl-objettivi u l-indikaturi, u anke d-dispożizzjonijiet dwar il-monitoraġġ, il-valutazzjoni u r-rappurtar fil-bażijiet legali tal-programmi. Ingħatat attenzjoni partikolari biex jiġu stabbiliti l-linji bażi rilevanti u tragwardi u miri ambizzjużi u realistiċi biżżejjed. Fejn xieraq, u minħabba d-dewmien bejn l-implimentazzjoni tal-programmi ta’ nfiq u r-riżultati mistennija tagħhom, id-dipartimenti tal-Kummissjoni stabbilixxew indikaturi interni addizzjonali sabiex fir-rapporti annwali tagħhom tal-attività jkunu jistgħu juru b’mod sinifikattiv li l-programmi huma fi triqithom biex jagħtu r-riżultati mistennija. Barra minn hekk, id-DĠs responsabbli għall-ġestjoni tal-programm iddeskrivew il-loġika ta’ intervent ta’ kull programm u fond (jiġifieri r-rabtiet bejn ir-riżorsi użati, ir-riżultati prodotti u l-objettivi stabbiliti). F'dan il-kuntest, huma spjegaw ukoll kif l-azzjonijiet ippjanati u r-riżultati tagħhom stess se jikkontribwixxu għall-kisba tal-objettivi tal-programm. Is-servizzi ċentrali appoġġjaw it-tħejjija tal-pjanijiet ta’ ġestjoni għall-2014, b’mod partikolari billi organizzaw laqgħat dedikati għal evalwazzjoni bejn il-pari. Huwa importanti li wieħed jinnota li, f'diversi każijiet, l-objettivi fil-pjanijiet ta’ ġestjoni tad-DĠs huma relatati ma’ problemi soċjetali li qed jiġu indirizzati f’varjetà ta’ modi, inkluż intervent finanzjarju, koordinazzjoni tal-politika, azzjoni regolatorja u infurzar tal-liġi organizzati fuq livelli differenti tal-gvern. Is-separazzjoni tal-kontribuzzjonijiet tad-DĠs għall-kisba ta’ dawn l-objettivi mill-influwenza ta’ fatturi esterni u l-parteċipazzjoni ta’ atturi oħra tirrapreżenta sfida konsiderevoli. Madankollu, id-dipartimenti tal-Kummissjoni għandhom ir-responsabbiltà li jimmonitorjaw il-kisba tal-għanijiet politiċi u l-prijoritajiet ewlenin tal-politika tal-Kummissjoni, b’enfasi fuq il-bidliet li se jagħmlu differenza fil-ħajja taċ-ċittadini tal-UE. Il-Kummissjoni tilqa' t-titjib li sar lill-pjanijiet ta’ ġestjoni għall-attivitajiet ta’ nfiq bil-għan li l-oqfsa tal-prestazzjoni għall-programmi ta’ nfiq għall-2014-2020 jiġu riflessi b’mod adegwat. Tagħti istruzzjonijiet lis-servizzi ċentrali tagħha sabiex jiżviluppaw il-gwida meħtieġa sabiex isaħħu wkoll il-kejl tal-prestazzjoni u r-rappurtar għall-“attivitajiet li mhumiex relatati mal-infiq”, bħal tfassil tal-liġijiet, monitoraġġ u infurzar, żvilupp tal-politika u koordinazzjoni, u attivitajiet ta’ appoġġ amministrattiv. L-objettiv għandu jkun enfasi fuq ir-riżultati (prestazzjoni politika) filwaqt li jintwera sa fejn l-intervent proprju tal-Kummissjoni (il-prestazzjoni tagħha) influwenza jew ikkontribwixxa għat-twettiq tagħhom. 2.3 Ir-rapporti annwali tal-attività Ir-rapporti annwali tal-attività saru sors importanti ta’ informazzjoni, b’mod partikolari għall-Qorti Ewropea tal-Awdituri u għall-awtorità tal-kwittanza. Fis-snin riċenti, l-AODs approfondew ir-rappurtar tagħhom dwar kif użaw ir-riżorsi finanzjarji u umani allokati lilhom sabiex jiksbu l-objettivi tal-politika stabbiliti mill-kulleġġ, u dwar kif il-politiki ġġeneraw valur miżjud għas-soċjetà tal-UE. Il-Kummissjoni tqis li fl-aħħar snin, minbarra l-kisbiet amministrattivi, għamlet progress sinifikanti fir-rappurtar dwar il-kisbiet tal-politika, u li r-rapporti annwali tal-attività tad-DĠs tagħha fihom minjiera ta’ informazzjoni utli dwar l-objettivi tal-politika, ir-riżultati li nkisbu u l-impatt tagħhom fuq is-soċjetà. Ir-rapporti annwali tal-attività għall-2014 u r-rapport sussegwenti ta’ valutazzjoni skont l-Artikolu 318 se jkun fihom l-ewwel elementi ta’ rappurtar dwar il-progress lejn l-ilħiq tal-objettivi tal-programmi l-ġodda tal-QFP, għalkemm fir-rigward ta’ stadju bikri ħafna tal-implimentazzjoni tal-programm. Minbarra għadd ta’ aġġustamenti lill-istruttura tar-rapporti annwali tal-attività (ara sezzjoni 3.2), ittieħdu diversi miżuri biex tiġi żgurata enfasi aktar qawwija fuq il-prestazzjoni: - l-inklużjoni ta’ eżempji ta’ sforzi sabiex titjieb l-effiċjenza u l-ekonomija tal-ġestjoni; - l-inkorporazzjoni ta’ informazzjoni aktar eżawrjenti dwar il-prestazzjoni minn sorsi varji, eż. valutazzjonijiet, studji, eżerċizzi tal-awditjar u valutazzjonijiet tal-impatt; - l-inklużjoni ta’ eżempji rappreżentattivi li juru l-valur miżjud tal-programmi għall-UE; u - allinjament aktar mill-qrib tal-pjanijiet ta’ ġestjoni mar-rapporti annwali tal-attività (eż. billi fiż-żewġ każijiet jintużaw l-istess mudelli għar-rappurtar dwar l-objettivi u l-indikaturi). Il-Kummissjoni tagħti struzzjonijiet lis-servizzi ċentrali biex jibnu fuq din l-esperjenza u jtejbu d-dokumenti dwar l-ippjanar strateġiku u l-programmazzjoni (SPP) sabiex, maż-żmien kif l-informazzjoni ssir disponibbli, ikun hemm disponibbli wkoll analiżi aktar b'saħħitha u aktar komprensiva tal-punt safejn l-infiq tal-UE ikkontribwixxa għall-kisba tal-objettivi ġenerali tal-politika. Is-servizzi ċentrali għandhom jinvestigaw jekk għandhomx jiġu żviluppati rapporti aktar iddedikati jew jekk tistax tiġi mtejba l-għodda eżistenti ta’ rapportar għal dan il-għan. Is-servizzi ċentrali ċċekkjaw ir-rapporti annwali tal-attività għal konformità mal-istruzzjonijiet permanenti. Id-diffikultajiet esperjenzati minn għadd ta’ dipartimenti tal-Kummissjoni biex jikkonformaw mal-istruzzjonijiet juru ħtieġa għal gwida u assistenza addizzjonali mis-servizzi ċentrali dwar ir-rappurtar tal-prestazzjoni. Per eżempju, inqas minn nofs id-DĠs taw eżempji xierqa ta’ kisbiet konkreti taħt il-programmi ta’ nfiq fir-rapport annwali tal-attività. 80 % ipprovdew eżempji ta’ inizjattivi biex itejbu l-effiċjenza u l-ekonomija tal-operazzjonijiet tagħhom, iżda l-kwalità tal-eżempji kienet tvarja. Il-Kummissjoni tagħti struzzjonijiet lis-servizzi ċentrali biex jiżviluppaw approċċ imfassal b’mod aktar speċifiku (eż. permezz ta’ ‘familji’ ta’ servizzi) għar-rappurtar dwar il-prestazzjoni fir-rapporti annwali tal-attività għall-2014, b’mod partikolari biex juru b’mod aħjar ir-responsabbiltà tal-Kummissjoni fil-kisba tal-objettivi tal-politika u biex jirrapportaw dwar l-inizjattivi biex titjieb l-effiċjenza u l-ekonomija tal-operazzjonijiet. 2.4 Ir-rapport ta’ evalwazzjoni (l-Artikolu 318 tat-TFUE), evalwazzjoni fil-Kummissjoni kollha tar-riżultati tal-finanzjament tal-UE F'Ġunju 2013, għat-tielet darba l-Kummissjoni rrapportat[6] dwar l-evalwazzjoni tagħha tal-finanzi tal-UE abbażi tar-riżultati miksuba. Dan ir-rapport, meħtieġ mill-Artikolu 318 tat-TFUE, ifittex li jipprovdi ħarsa ġenerali tal-progress fl-implimentazzjoni tal-programm, u l-impatti u r-riżultati miksuba mill-finanzjament tal-UE. Ir-rapport ikopri l-programmi tal-UE fl-oqsma kollha tal-politika li jinvolvu nefqa taħt il-QFP. Minbarra r-riżultati tal-evalwazzjoni ġiet inkluża informazzjoni oħra relatata mal-prestazzjoni. Il-Kummissjoni qed taħdem b’mod kontinwu biex ittejjeb dan ir-rappurtar. L-inkorporazzjoni tar-rapport skont l-Artikolu 318 fiċ-ċiklu tal-ippjanar strateġiku u l-programmazzjoni (SPP) titlob li jkun ibbażat fuq l-informazzjoni dwar l-evalwazzjonijiet fir-rapporti annwali tal-attività, li bħala konsegwenza kien jeħtieġ li jkun hemm enfasi akbar fuq l-evalwazzjonijiet fl-Ewwel Parti tar-rapporti annwali tal-attività. Din l-inkorporazzjoni tiżgura wkoll li l-indikaturi u l-miri tal-prestazzjoni jkunu konformi ma’ dawk fid-dokumenti dwar l-SPP l-oħrajn. Diversi evalwazzjonijiet ipprovdew tagħrif siewi dwar il-kisbiet tal-politika rrapportati f'dawk ir-rapporti. Madankollu, mhux il-valutazzjonijiet kollha jservu direttament l-iskop tar-rapporti annwali tal-attività peress li, per eżempju, dawn ikopru perjodu ta’ żmien differenti mis-sena in kwistjoni. Il-Kummissjoni tagħti struzzjonijiet lis-servizzi tagħha biex isaħħu l-aspetti tal-monitoraġġ u l-evalwazzjonijiet tagħha li huma relatati mal-prestazzjoni (jiġifieri r-riżultati u l-impatti), sabiex fir-rapport ta’ evalwazzjoni jitjieb ir-rappurtar dwar il-prestazzjoni. 2.5 Ir-rappurtar dwar l-istrateġija Ewropa 2020 u l-valur miżjud tal-baġit tal-UE Il-Kummissjoni ħadet diversi miżuri bil-għan li turi l-importanza tal-kwalità tal-infiq u l-valur miżjud tal-baġit tal-UE. Per eżempju, hija ppreżentat rapport komprensiv dwar il-valur miżjud tal-infiq tal-UE b'appoġġ għall-proposti tagħha għall-ġenerazzjoni l-ġdida ta’ programmi taħt il-QFP il-ġdid.[7] Barra minn hekk, il-proposti legali kollha għal programm ġdid ta’ nfiq jew fond kienu jinkludu valutazzjoni tal-valur miżjud tagħhom u l-kontribuzzjoni tagħhom għall-istrateġija Ewropa 2020. 2.6 L-allokazzjoni tal-baġit skont l-Istat Membru u r-riżerva tal-prestazzjoni Għall-QFP il-ġdid, il-mekkaniżmu ta’ riżerva tal-prestazzjoni li għadu kif inħoloq taħt il-fondi ESI se jgħin biex jipprovdi aktar inċentivi biex jintlaħqu l-miri. Ir-riżerva tal-prestazzjoni tirrappreżenta 6% tal-allokazzjoni totali għall-mira ta’ ‘investiment għal tkabbir u impjiegi’, il-Fond Agrikolu Ewropew għall-Iżvilupp Rurali (FAEŻR) u l-miżuri ta’ ġestjoni kondiviża fil-qasam tal-politika marittima u tas-sajd. L-Istati Membri u r-reġjuni se jkollhom iħabbru minn qabel liema objettivi bi ħsiebhom jiksbu bir-riżorsi disponibbli u jidentifikaw b’mod preċiż kif se jkejlu l-progress. Dan se jinvolvi monitoraġġ u segwitu regolari ta’ kif ir-riżorsi finanzjarji jkunu qegħdin jintużaw. Ir-riżerva se tiġi allokata biss għall-programmi u l-prijoritajiet li, f'reviżjoni finali tal-prestazzjoni li għandha ssir mill-Kummissjoni fl-2019, jiġu vvalutati bħala li jkunu kisbu l-miri tagħhom. Dan se jiffaċilita enfasi aktar qawwija fuq il-prestazzjoni u l-kisba tal-objettivi tal-istrateġija tal-UE għal tkabbir intelliġenti, sostenibbli u inklużiv, u l-objettivi speċifiċi tal-fond. 4. 3 Titjib fil-kwalità tar-rapporti annwali tal-attività 3.1 Il-valutazzjoni mill-Qorti Ewropea tal-Awdituri Fir-rapport annwali tagħha għall-2012, il-Qorti tal-Awdituri rrevediet ir-rapporti annwali tal-attività għall-2012. B’mod ġenerali, l-osservazzjonijiet ewlenin tagħha jirreferu għall-ħtieġa ta’ approċċ aktar koerenti biex jiġi determinat il-kamp ta’ applikazzjoni u l-kwantifikazzjoni tar-riżervi, b’mod partikolari fir-rigward tal-ammont f'riskju u r-rata ta’ żbalji residwi. Minn dakinhar, il-Kummissjoni għamlet sforz speċifiku biex tiddefinixxi (ara Anness 2) u tagħti stima (ara sezzjoni 4.1) tal-ammont f’riskju b’mod konsistenti u komparabbli fid-DĠs kollha. 3.2 Ir-reviżjoni tal-istruttura tar-rapporti annwali tal-attività L-istruttura tar-rapporti annwali tal-attività għall-2013 ġiet riveduta b’mod sinifikanti biex tgħin lill-AODs jikkonformaw mar-rekwiżiti ta’ rappurtar taħt ir-Regolament Finanzjarju l-ġdid u biex jirrispondu għal għadd ta’ rakkomandazzjonijiet tal-awditjar. Matul l-aħħar għaxar snin, ir-rapporti wrew l-utilità tagħhom kemm għall-partijiet interessati interni kif ukoll esterni. Bħala riżultat, il-Kummissjoni tirċievi talbiet regolari biex tinkludi data u informazzjoni addizzjonali. Fejn possibbli l-istruzzjonijiet riveduti jirrispondu għal dawn it-talbiet, filwaqt li jagħmluha ċar li r-rapporti huma rapporti dwar il-ġestjoni għall-kulleġġ u, bħala tali, għandu jkun fihom konklużjonijiet tal-maniġment dwar il-kisba ta’ objettivi tal-politika u operattivi, il-funzjonament tas-sistemi ta’ kontroll intern u, għall-ġestjoni finanzjarja, informazzjoni dwar jekk l-AOD għandux assigurazzjoni raġonevoli li r-riżorsi assenjati lill-attivitajiet jkunu ntużaw għall-iskop maħsub tagħhom u skont il-prinċipji ta’ ġestjoni finanzjarja tajba. L-informazzjoni vvalutata fir-rapport għandha tkun rilevanti biex tappoġġa dawn il-konklużjonijiet. Fir-reviżjoni tal-istruzzjonijiet, ġie ddedikat sforz konsiderevoli sabiex jiġi żgurat li r-rapporti jinkludu biss dak li huwa relevanti sabiex titjieb iċ-ċarezza u l-konsistenza fid-DĠs kollha. L-għan huwa li tiġi żgurata konformità, konċiżjoni, ċarezza u konsistenza filwaqt li fl-istess ħin jitnaqqas il-piż tar-rappurtar. L-istruzzjonijiet ġew eżaminati bir-reqqa bil-għan li jiġu esklużi r-rekwiżiti mhux essenzjali. Bħala riżultat, issa hemm distinzjoni ċara bejn ir-rekwiżiti obbligatorji u gwida. Ir-rapporti huma srutturati fi tliet livelli, bi gradi tad-dettall li jiżdiedu skont il-livell biex jiġu ssodisfati l-ħtiġijiet differenti tal-utenti tal-informazzjoni : (1) sommarju eżekuttiv li jistabbilixxi b’mod konċiż u aċċessibbli għall-qarrej li mhuwiex speċjalista l-kisbiet ewlenin tal-politika u l-konklużjonijiet tal-maniġment dwar il-kontroll u l-assigurazzjoni; (2) il-korp tar-rapport, li jipprovdi l-elementi li fuqhom huma bbażati l-konklużjonijiet fis-sommarju eżekuttiv; u (3) annessi li jkun fihom informazzjoni aktar dettaljata (teknika). L-użu ta’ mudell li fih paragrafi introduttorji suġġeriti wassal għal ċarezza u komparabbiltà ferm aktar sinifikanti fost id-DĠs. Is-sommarji eżekuttivi wrew li huma partikularment utli biex tinġabar informazzjoni ewlenija li tkun faċilment disponibbli dwar id-DĠs kollha. Il-Kummissjoni tagħti struzzjonijiet lis-servizzi tagħha biex jieħdu passi biex iżommu livell xieraq ta’ trasparenza, filwaqt li t-tul tar-rapporti annwali tal-attività jinżamm raġonevoli. Is-servizzi ċentrali ngħataw struzzjonijiet ulterjuri biex jappoġġjawhom u biex jidentifikaw l-aħjar prattiki. 3.3 Il-proċess imsaħħaħ ta’ evalwazzjoni bejn il-pari Fi tfittxija kontinwa għal titjib ulterjuri, minn stadju bikri s-servizzi ċentrali jaħdmu biex jappoġġjaw id-DĠs fl-abbozzar tar-rapporti annwali tal-attività. Jiddiskutu l-kwistjonijiet ewlenin magħhom u jipprovdu gwida meta jkun hemm il-ħtieġa. L-evalwazzjonijiet bejn il-pari wrew li huma pjattaforma effettiva għall-qsim tal-opinjonijiet dwar kif jiġu formulati kwistjonijiet trażversali u jiġu indirizzati n-nuqqasijiet. Barra minn hekk, is-Servizz tal-Awditjar Intern kien involut b’mod attiv f'dawn id-diskussjonijiet u pprovda reazzjoni bikrija dwar l-abbozz tal-AARs. 3.4 Il-kosteffettività tal-kontrolli Ir-Regolament Finanzjarju rivedut[8] jinkludi dispożizzjonijiet ġodda li jirrikjedu li l-AODs jieħdu kont tar-riskju u l-kosteffettività meta jkunu qed jistabbilixxu sistemi ta’ kontroll intern[9] (l-Artikolu 66(2) tar-Regolament Finanzjarju) u jiddeterminaw il-frekwenza u l-intensità tal-kontrolli (Artikolu 49 Regoli ta’ applikazzjoni tar-Regolament Finanzjarju). Issa l-AODs huma mitluba wkoll li fir-rapport annwali tal-attività jinkludu l-kost globali u l-benefiċċji tal-kontrolli (Artikolu 66(9) tar-Regolament Finanzjarju). L-għan primarju tal-valutazzjoni tal-kosteffettività tal-kontrolli huwa li tappoġġja t-teħid tad-deċiżjonijiet tal-maniġment dwar id-disinn tas-sistemi ta’ kontroll u l-allokazzjoni ta’ riżorsi relatati. L-istrateġiji u s-sistemi ta’ kontroll għandhom jiżguraw intensità u frekwenza ogħla ta’ kontroll f’oqsma aktar riskjużi u jiżguraw li l-kontrolli jżidu l-valur b’mod konsistenti. Is-Servizz Finanzjarju Ċentrali tal-Kummissjoni għen lill-AODs madwar il-Kummissjoni kollha biex jiżviluppaw approċċ ‘differenzjat għar-riskju’ lejn il-kontroll. Biex jappoġġja l-implimentazzjoni ta’ dan l-approċċ b'mod effiċjenti, waqqaf gruppi ta’ ħidma u pprovda gwida dwar ir-reviżjoni tal-istrateġiji ta’ kontroll intern, mudelli u eżempji ta’ kif jiġu definiti u kkalkolati l-indikaturi meħtieġa ta’ kosteffettività għall-erba' tipi ewlenin ta’ nfiq u modi ta’ ġestjoni. Ir-rapporti annwali kollha tal-attività jinkludu strateġiji ta’ kontroll li huma konformi mal-istruttura proposta, b'tali mod li jkun possibbli li: - tiġi stabbilita rabta diretta bejn ir-riskji u l-kontrolli; - jiġu identifikati l-kriterji sabiex il-frekwenza u l-intensità tal-kontroll jiġu adattati skont ir-riskji; u - jiġu żviluppati indikaturi għall-valutazzjoni tal-effikaċja u l-effiċjenza tal-kontroll. Madankollu, hemm il-ħtieġa ta’ ħidma ulterjuri sabiex isir użu aħjar ta’ din l-informazzjoni sabiex l-intensità u l-frekwenza tal-kontroll jiġu mmodulati skont ir-riskju. Hemm evidenza ta’ lakuni sinifikanti fir-rigward l-istabbiliment ta’ indikaturi għall-effikaċja tal-kontroll. Dan huwa prinċipalment dovut għan-nuqqas ta’ reġistrazzjoni sistematika tar-riżultati tal-kontroll u d-diffikultajiet biex jiġu stmati l-benefiċċji tal-kontroll. Il-Kummissjoni tilqa' l-isforzi sabiex jiġu riveduti l-istrateġiji ta’ kontroll intern biex jiġi żgurat li l-kontrolli jkunu effiċjenti u kosteffettivi. Is-servizzi tagħha għandhom ikomplu jaġġustaw l-intensità tal-kontroll skont ir-riskji li jikkonfrontaw, b'attenzjoni dovuta għall-impatt tagħhom fuq il-kisba tal-objettivi tal-politika. Barra minn hekk, tagħti struzzjonijiet lid-Direttur Ġenerali għall-Baġit biex ikompli jiżviluppa aktar il-gwida, jidentifika għadd limitat ta’ indikaturi ta’ kosteffettività li jistgħu jintużaw madwar il-Kummissjoni, u jiddefinixxi b’mod aktar preċiż il-metodoloġija li għandha tintuża biex dawn jiġu kkalkolati. 5. 4 Assigurazzjoni miġbura permezz tar-rapporti annwali tal-attività u r-riżervi mid-Diretturi Ġenerali Wara li eżaminat ir-rapporti annwali tal-attività, b’mod partikulari d-dikjarazzjonijiet tal-AODs, u wara li nnotat ir-riżervi tagħhom, il-Kummissjoni tinnota li kollha jagħtu assigurazzjoni raġonevoli dwar l-użu tar-riżorsi għall-iskop maħsub, l-osservanza tal-prinċipji ta’ ġestjoni finanzjarja tajba u l-fatt li l-proċeduri ta’ kontroll jagħtu l-garanziji meħtieġa tal-legalità u r-regolarità tat-tranżazzjonijiet sottostanti. 4.1 L-għadd ta’ riżervi u l-ammont f’riskju L-għadd ta’ riżervi fir-rapporti annwali tal-attività waqa’ minn 29 fl-2012 għal 21 fl-2013. Kien hemm tliet[10] riżervi ġodda, filwaqt li ħdax tneħħew.[11] Erba' riżervi huma ‘reputazzjonali’, filwaqt li s-sbatax l-oħra jikkonċernaw il-legalità u r-regolarità tal-operazzjonijiet finanzjarji. L-għadd ta’ riżervi mhuwiex indikatur tal-għadd jew il-firxa tal-problemi li jiltaqgħu magħhom is-servizzi għaliex kwistjoni unika tista’ taffettwa programmi ġestiti minn diversi servizzi u tista' twassal għall-ħruġ ta’ għadd sproporzjonatament għoli ta’ riżervi.[12] Barra minn hekk, in-natura u l-kamp ta’ applikazzjoni tal-kawżi jew ir-restrizzjonijiet sottostanti rarament jistgħu jiġu mqabbla. Peress li r-riżervi li tneħħew kienu marbuta ma’ attivitajiet ta’ infiq li kellhom volumi finanzjarji aktar baxxi, l-għadd aktar baxx ma wassalx għal tnaqqis fl-ambitu jew fl-ammont f’riskju[13]. Għall-kuntrarju, kemm l-ambitu kif ukoll l-espożizzjoni finanzjarja mir-riżervi żdiedu fl-2013. L-AODs identifikaw ir-raġunijiet ewlenin għar-riżervi tagħhom u stabbilixxew azzjonijiet ta’ rimedju biex jindirizzawhom. L-Anness 1 għal dan ir-rapport jipprovdi ħarsa ġenerali kkwantifikata tar-riżervi u t-tabella li ġejja turi l-ammont f’riskju (EUR 3 807 miljun) għall-parti tan-nefqa taħt ir-riżervi (ambitu ta’ EUR 129 149 miljun). Tabella. Riżervi għall-2013 — l-ambitu u l-ammont f’riskju (miljuni ta’ EUR)[14] Qasam || Nefqa totali || Ambitu || Ammont f’riskju Agrikoltura || 58 227 || 58 051 || 1 888 Koeżjoni || 58 912 || 57 723 || 1 506 Subtotal tal-ġestjoni kondiviża. || 117 139 || 115 774 || 3 394 || || || Għajnuna esterna || 6 383 || 3 768 || 126 Riċerka || 11 539 || 6 291 || 180 Politiki interni oħra || 4 217 || 354 || 8 Amministrazzjoni || 5 488 || 0 || 0 Subtotal tal-ġestjoni diretta/indiretta || 27 626 || 10 412 || 314 Baġit totali tal-UE || 144 766 || 126 186 || 3 708 FEŻ || 2 963 || 2 963 || 99 Total || 147 729 || 129 149 || 3 807 Riżervi finanzjarji jsiru meta l-ammont f'riskju jaqbeż il-limitu ta’ materjalità ta’ 2 %. Madankollu, il-bqija tan-nefqa, li ma ġietx inkluża f’dan l-ambitu, mhijiex neċessarjament mingħajr każijiet ta’ nuqqas ta’ konformità. Madankollu, l-ammont f'riskju fuq din in-nefqa mingħajr riżervi mhuwiex se jkun ogħla minn 2% u għalhekk jirrappreżenta massimu ta’ EUR 372 miljun[15] fl-2013. Għalhekk, il-Kummissjoni hija kunfidenti li l-ammont massimu totali f’riskju għall-infiq kollu tal-2013 (baġit tal-UE u tal-FEŻ), inklużi kemm l-ammonti f'riskju dwar infiq taħt riżerva u infiq mhux taħt riżerva, huwa inqas minn EUR 4 179 miljun (EUR 3 807 miljun + EUR 372 miljun) li jikkorrispondi għal 2.8 %[16] tan-nefqa kollha mħallsa. Fl-2013, f'konformità mar-Regolament Finanzjarju u r-regoli speċifiċi għas-settur, il-Kummissjoni implimentat korrezzjonijiet finanzjarji u rkupri li ammontaw għal EUR 3 362 miljun, li kienu jirrappreżentaw 2.3 % tal-ħlasijiet mill-baġit tal-UE. It-tnaqqis mill-2012 (EUR 4 419 miljun) huwa dovut għal każ sinifikanti (li jirrappreżenta 49 % tal-ammont totali tal-korrezzjonijiet finanzjarji implimentati fl-2012) relatat mal-implimentazzjoni fl-2012 ta’ korrezzjoni finanzjarja ta’ EUR 1.8 biljun relatata ma’ programmi tal-Fondi ta’ Koeżjoni għall-2000-06 fi Spanja. It-tnaqqis ta’ 34% b’riżultat tal-korrezzjonijiet finanzjarji implimentati fl-2013 (minn EUR 3 742 miljun għal EUR 2 472 miljun) kien biss parzjalment ikkumpensat minn żieda ta’ 31% tal-irkupri implimentati fl-2013 (minn EUR 678 miljun għal EUR 890 miljun). Il-karattru pluriennali tal-kontrolli u l-awditjar iddisinjati skont l-Artikolu 59 tar-Regolament Finanzjarju, inklużi kontrolli ex-post mill-Kummissjoni u mill-Istati Membri, jimplika li għandhom jintużaw ċifri kumulattivi sabiex jipprovdu stampa aktar sinifikattiva tas-sinifikat u l-effikaċja tal-mekkaniżmi korrettivi applikati mill-Kummissjoni u mill-Istati Membri u l-impatt tagħhom fuq l-ammont residwu f'riskju. L-indikaturi li ġejjin juru b’mod ċar tendenza ta’ żieda fl-impatt finanzjarju tal-kapaċità korrettiva tas-sistemi ta’ sorveljanza u ta’ kontroll tal-Kummissjoni fl-aħħar ħames snin. L-ammont totali ta’ korrezzjonijiet finanzjarji u rkupri fl-2013 (EUR 3 362 miljun) jaqbeż l-ammont medju għall-2009-13 (EUR 2 730 miljun) b’EUR 632 miljun. Għall-perjodu 2009-2013, l-ammont medju ta’ korrezzjonijiet finanzjarji u rkupri kien jirrappreżenta 2.13 % tal-ammont medju tal-ħlasijiet mill-baġit tal-UE, filwaqt li għall-2009-2012 dan jirrappreżenta 2.07%. 4.2 Dħul It-tħassib dwar l-affidabbiltà tad-dikjarazzjonijiet tar-riżorsi proprji tradizzjonali tal-awtoritajiet Belġjani kien indirizzat permezz ta’ titjib fil-kontrolli interni. B’riżultat ta’ dan, id-Direttur Ġenerali għall-Baġit seta' jneħħi r-riżerva dwar assigurazzjoni insuffiċjenti tal-affidabbiltà tas-sistemi ta’ approvazzjoni u ta’ kontabbiltà tal-Belġju. 4.3 Nefqa amministrattiva Id-DĠ Riżorsi Umani u Sigurtà daħħal riżerva reputazzjonali wara s-sejbiet tal-Qorti Ewropea tal-Awdituri dwar il-kontijiet annwali tal-Iskejjel Ewropej għall-2012 u l-iskoperta ta’ irregolaritajiet marbuta ma’ frodi potenzjali fir-rigward ta’ waħda mill-iskejjel. Id-DĠ Riżorsi Umani u Sigurtà diġà ħa miżuri, taħt il-qafas eżistenti ta’ governanza, bħal insistenza kontinwa fuq l-implimentazzjoni mingħajr dewmien tar-rakkomandazzjonijiet mill-Qorti u l-IAS, b’mod partikolari fir-rigward tas-sistema l-ġdida ta’ kontabbiltà (SAP). Barra minn hekk, se jieħu l-opportunità tar-reviżjoni tar-Regolament Finanzjarju tal-Iskejjel Ewropej biex jipproponi l-mod ta’ kif titfassal mill-ġdid is-sistema ta’ responsabbiltà tal-Iskejjel Ewropej. Il-Kummissjoni tagħti struzzjonijiet lid-DĠ Riżorsi Umani u lis-Sigurtà biex jgħinu jsaħħu l-proċeduri ta’ kontroll u jtejbu l-ambjent globali ta’ kontroll fl-Iskejjel Ewropej billi, permezz tal-Bord tal-Gvernaturi, ikomplu jinsistu li l-Iskejjel jieħdu d-deċiżjonijiet u l-azzjoni meħtieġa. L-Iskejjel iridu jsegwu r-rakkomandazzjonijiet mill-Qorti Ewropea tal-Awdituri u mis-Servizz tal-Awditjar Intern, b’mod partikolari fir-rigward tas-sistema l-ġdida ta’ kontabbiltà. 4.4 L-agrikoltura u l-iżvilupp rurali, l-ambjent, is-sajd u s-saħħa Id-Direttur Ġenerali għall-Agrikoltura u l-Iżvilupp Rurali ħareġ riżerva ġdida dwar il-miżuri tas-suq iffinanzjati mill-Fond Agrikolu Ewropew ta’ Garanzija (FAEG) għall-iskemi ta’ għajnuna mixxellanja f’disa' Stati Membri (l-Awstrija, ir-Repubblika Ċeka, Franza, l-Italja, il-Pajjiżi l-Baxxi, il-Polonja , Spanja, l-Isvezja u r-Renju Unit). L-ammont f’riskju jikkorrispondi għal 7.43% tan-nefqa mħallsa. Għall-maġġoranza tal-miżuri kkonċernati, in-nuqqasijiet kienu identifikati mill-Kummissjoni fil-kors tal-miżuri ta’ awditjar fuq il-post. Fil-każijiet l-oħra (organizzazzjonijiet tal-produtturi fil-Pajjiżi l-Baxxi u fl-iskemi tal-ħalib fl-iskejjel fi Franza u l-Isvezja), ir-riżerva nbdiet minħabba r-rata għolja ta’ żbalji rrapportata mill-aġenzija tal-pagamenti jew mill-korp taċ-ċertifikazzjoni. Fil-każijiet kollha, l-azzjonijiet korrettivi meħtieġa diġà ġew identifikati u nnotifikati lill-Istati Membri kkonċernati. Id-Direttur Ġenerali żamm ir-riżerva tiegħu dwar ħlasijiet diretti mill-FAEG għal 20 aġenzija tal-pagamenti f'sitt Stati Membri (Spanja (15), Franza, ir-Renju Unit (l-Ingilterra), il-Greċja, l-Ungerija u l-Portugall). L-ammont f’riskju jikkorrispondi għal 2.34 % tal-ispiża mħallsa. Peress li n-nuqqasijiet kienu identifikati mill-Kummissjoni stess, l-azzjonijiet korrettivi meħtieġa diġà ġew identifikati u dawk l-Istati Membri ġew notifikati. Id-Direttur Ġenerali żamm ir-riżerva tiegħu dwar in-nefqa mill-Fond Agrikolu Ewropew għall-Iżvilupp Rurali (FAEŻR) fir-rigward ta’ 31 aġenzija tal-pagamenti fi 19-il Stat Membru (il-Belġju, il-Bulgarija, Ċipru, il-Ġermanja (2), id-Danimarka, Spanja (6), il-Finlandja, Franza (2), ir-Renju Unit (2), il-Greċja, l-Ungerija, l-Irlanda, l-Italja (5), il-Lussemburgu, il-Pajjiżi l-Baxxi, il-Polonja, il-Portugall, ir-Rumanija u l-Isvezja). L-ammont f’riskju jikkorrispondi għal 5.12 % tan-nefqa mħallsa. Peress li n-nuqqasijiet kienu identifikati mill-Kummissjoni stess, l-azzjonijiet korrettivi meħtieġa diġà ġew identifikati u dawk l-Istati Membri ġew notifikati. Id-Direttur Ġenerali ħareġ ukoll riżerva ġdida dwar in-nefqa fit-Turkija mill-Istrument għall-Assistenza ta’ Qabel l-Adeżjoni fl-Iżvilupp Rurali (IPARD). L-ammont f’riskju jikkorrispondi għal 5.46 % tan-nefqa totali mill-IPARD. Id-Direttur Ġenerali għall-Affarijiet Marittimi u s-Sajd żammet ir-riżerva tagħha dwar is-sistemi ta’ ġestjoni u ta’ kontroll tal-Fond Ewropew għas-Sajd (FES) (l-eliġibbiltà tan-nefqa ddikjarata għal sitt Stati Membri (ir-Repubblika Ċeka, id-Danimarka, Spanja, il-Finlandja, il-Pajjiżi l-Baxxi u r-Renju Unit). Il-ħlasijiet fir-rigward tas-sitt programmi in kwistjoni diġà ġew interrotti jew sejrin jiġu interrotti. Għal kull każ se jiġi żviluppat pjan ta’ azzjoni, li jispeċifika l-miżuri li jridu jittieħdu sabiex jiġu rettifikati n-nuqqasijiet li wasslu għar-rati għoljin ta’ żbalji, u l-perjodi ta’ żmien applikabbli. Il-ħlasijiet se jerġgħu jibdew biss meta dawn il-kwistjonijiet ikunu ġew indirizzati b’mod sodisfaċenti. L-ammont f’riskju ta’ dawn is-sitt programmi b’rati għoljin ta’ żbalji flimkien jirrappreżentaw 1.91% biss tal-ħlasijiet totali mill-FES. 4.5 Politika reġjonali, enerġija u Trasport Id-Direttur Ġenerali għall-Politika Reġjonali u Urbana żamm żewġ riżervi. Dik prinċipali tirrigwarda s-sistemi ta’ ġestjoni u ta’ kontroll tal-Fond Ewropew għall-Iżvilupp Reġjonali (FEŻR)/Fond ta’ Koeżjoni/Istrument għall-Assistenza ta’ Qabel l-Adeżjoni (IPA) għall-2007-13, fl-2013, għal 68 programm operattiv fi 15-il Stat Membru (l-Awstrija, il-Belġju, il-Bulgarija, ir-Repubblika Ċeka, il-Ġermanja, l-Estonja, Spanja, l-Ungerija, l-Italja, Malta, il-Pajjiżi l-Baxxi, il-Polonja, is-Slovenja, is-Slovakkja u r-Renju Unit), ħames programmi Ewropej ta’ kooperazzjoni territorjali u żewġ programmi tal-IPA. L-ammont f’riskju jikkorrispondi għal 2.66% tal-ħlasijiet tal-FEŻR/CF u l-IPA li saru fl-2013. Ir-riżerva l-oħra tirrigwarda s-sistemi ta’ ġestjoni u ta’ kontroll tal-FEŻR/Fond ta’ Koeżjoni għall-2000-06, fl-2013, għal ħames programmi operattivi fl-Italja u l-Irlanda u għall-Fond ta’ Koeżjoni (is-settur tat-trasport) fil-Polonja u r-Rumanija, iżda fl-2013 ma ġew affettwati l-ebda pagamenti finali. F'kull każ, l-azzjoni speċifika diġà ttieħdet jew hija ppjanata, inkluż: - ittri ta’ twissija biex jiġi evitat li jitressqu talbiet għall-ħlas relatati ma’ nfiq irregolari; - is-sospensjoni tal-iskadenzi tal-ħlasijiet; - it-tnedija ta’ proċeduri ta’ korrezzjoni meta l-Kummissjoni tqis li l-awtoritajiet nazzjonali ma jkunux wettqu biżżejjed kontrolli qabel il-proġetti ta’ stralċ; - gwida kumplimentari u appoġġ għall-awtoritajiet nazzjonali; - evalwazzjonijiet bejn il-pari tal-awditjar biex tiġi verifikata l-kapaċità tal-awdituri nazzjonali li jissodisfaw l-obbligi tagħhom; - l-aġġornament tal-pjan tal-awditjar u enfasi kontinwa fuq eżerċizzji tal-awditjar li jkunu bbażati fuq ir-riskji; u - il-monitoraġġ tal-implimentazzjoni tal-pjanijiet ta’ azzjoni ta’ rimedju miftiehma wara l-interruzzjoni/sospensjoni tal-ħlasijiet. Fir-rigward tal-perjodu ta’ programmazzjoni 2000-06, f’kull każ diġà ttieħdet azzjoni speċifika jew hija ppjanata, inkluż: - it-tnedija tal-proċedura ta’ korrezzjoni finanzjarja bħala parti mill-proċess tal-għeluq; u - talba lill-awtoritajiet biex iwettqu aktar verifiki qabel il-proġetti ta’ stralċ. 4.6 Impjiegi u affarijiet soċjali Id-Direttur Ġenerali għall-Impjiegi, l-Affarijiet Soċjali u l-Inklużjoni żamm żewġ riżervi għal nuqqasijiet serji f’aspetti ewlenin tas-sistemi ta’ ġestjoni u ta’ kontroll għall-programmi operattivi identifikati. Ir-riżerva prinċipali hija riżerva finanzjarja għall-Fond Soċjali Ewropew (FSE) għall-2007‑13 fl-2013 għal 36 programm operattiv fi 11-il Stat Membru (il-Belġju, ir-Repubblika Ċeka, Franza, il-Ġermanja, l-Irlanda, l-Italja, il-Polonja, ir-Rumanija, is-Slovakkja, Spanja u r-Renju Unit). L-ammont f’riskju għar-riżerva għall-2007-2013 jikkorrispondi għal 2.4 % tal-ħlasijiet li saru għall-FSE fl-2013. Ir-riżerva l-oħra tittratta riżerva reputazzjonali għall-FSE għall-2000-06 fl-2013 għal sitt programmi operattivi f'erba' Stati Membri (Franza, l-Italja, l-Isvezja u r-Renju Unit). Fir-rigward tal-perjodu ta’ programmazzjoni għall-2000-06, m’hemm l-ebda riskju finanzjarju, peress li l-ħlasijiet finali se jiġu esegwiti biss meta l-kwistjonijiet kollha jkunu ġew riżolti u jkun intlaħaq ftehim mal-Istati Membri kkonċernati dwar il-livell ta’ korrezzjoni finanzjarja li għandha tiġi applikata. Il-Kummissjoni ħadet jew qed tippjana azzjoni speċifika għal kull programm in kwistjoni, bil-għan li tikseb assigurazzjoni li l-miżuri korrettivi meħtieġa jkunu ġew implimentati. Minbarra li ssegwi politika stretta ta’ interruzzjonijiet u sospensjonijiet sabiex tipproteġi l-fondi tal-UE, il-Kummissjoni ippromwoviet b’mod attiv il-benefiċċji tal-użu ta’ opzjonijiet ta’ kostijiet simplifikati għall-FSE fil-kuntest ta’ negozjati għal ftehimiet ta’ sħubija u programmi operattivi għall-perjodu ta’ programmazzjoni 2014‑20. Peress li Spanja għadha responsabbli għal terz tal-programmi operattivi taħt riżerva, se jiġi żviluppat pjan speċifiku ta’ azzjoni mmirat f'koperazzjoni mill-qrib mal-awtoritajiet Spanjoli sabiex jiġu indirizzati l-kwistjonijiet speċifiċi identifikati. Id-DĠ Impjiegi, Affarijiet Soċjali u Inklużjoni se jsegwi wkoll mill-qrib l-implimentazzjoni tar-Rumanija tal-azzjoni li kienet talbet biex ittejjeb is-sistema ta’ ġestjoni u ta’ kontroll. 4.7 Relazzjonijiet esterni, għajnuna għall-iżvilupp u tkabbir Id-Direttur Ġenerali għall-Iżvilupp u l-Kooperazzjoni — EuropeAid żamm ir-riżerva ġenerali tiegħu, jiġifieri li tkopri l-attivitajiet u ċ-ċikli ta’ ġestjoni kollha, peress li r-rata globali ta’ żbalji residwi f'termini ta’ legalità u regolarità tat-tranżazzjonijiet sottostanti kienet ta’ 3.35 % fl-2013. Wara r-riżerva tal-2012 ġie mfassal pjan ta’ azzjoni. Dan il-pjan ta’ azzjoni diġà qiegħed jiġi implimentat u jindirizza wkoll ir-riżerva rikorrenti. 4.8 Riċerka u politiki interni oħrajn Terz tar-riservi fir-rapporti annwali tal-attività tal-2013 huma relatati mas-Seba' Programm Kwadru għar-Riċerka (FP7). Dan huwa dovut għall-fatt li l-programm jiġi implimentat permezz ta’ sitt DĠs distinti u żewġ aġenziji eżekuttivi. Peress li r-rata skoperta ta’ żbalji mill-kampjun rappreżentattiv komuni tal-awditjar kienet ta’ 4.14 % fl-aħħar tal-2013, l-AODs rilevanti kollha żammew ir-riżerva tagħhom. L-Aġenzija Eżekuttiva tal-Kunsill Ewropew tar-Riċerka (ERCEA) u l-Aġenzija Eżekuttiva għar-Riċerka (REA) biss m’għamlux dan, għal żewġ sub‑popolazzjonijiet speċifiċi (il-proġetti Ideas u People) li għandhom profili differenti ta’ benefiċjarji u modalitajiet aktar sempliċi ta’ għotjiet, li jwasslu għal rati ta’ żbalji li huma aktar baxxi mill-medja għall-programm. Id-direttur tar-REA għamel riżerva relatata mas-sub-popolazzjoni speċifika ta’ intrapriżi żgħar u ta’ daqs medju (proġetti tal-SME) peress li jqis li r-rata ta’ żbalji residwi tista' tkun sa 14 % minħabba l-profil relattivament ogħla tar-riskju. Il-miżuri ta’ simplifikazzjoni introdotti fl-2011 kellhom impatt pożittiv fuq ir-rata ta’ żbalji. Madankollu, il-Kummissjoni tqis li għall-FP7 il-possibilitajiet għas-simplifikazzjoni tar-regoli ġew eżawriti. Il-Kummissjoni tagħti struzzjonijiet lis-servizzi li jamministraw is-Seba' Programm Kwadru għar-Riċerka biex iżommu miżuri li jnaqqsu l-iżbalji, eż. permezz ta’ sforzi kontinwi biex jagħtu gwida u feedback lill-parteċipanti u lill-awdituri li jiċċertifikaw biex jipprevjenu l-iżbalji milli jseħħu. Il-ħidma ta’ kontroll u ta’ awditjar għandha titkompla, billi l-legalità u r-regolarità jiġu bbilanċjati ma’ objettivi oħra bħalma huma l-attrazzjoni u s-suċċess tal-politika ta’ riċerka tal-UE, il-kompetittività internazzjonali, l-eċċellenza xjentifika, l-inkoraġġiment tal-parteċipazzjoni minn intrapriżi żgħar u ta’ daqs medju u li jitrażżnu l-ispejjeż tal-kontrolli. L-Aġenzija Eżekuttiva għall-Edukazzjoni, l-Awdjoviżiv u l-Kultura (EACEA) żammet ir-riżerva tagħha dwar il-Programm ta’ Tagħlim tul il-Ħajja (LLP) fid-dawl tar-rata ta’ żbalji residwi (3.04 %) li għadha ogħla minn 2 %. L-aġenzija qed tanalizza l-aktar żbalji frekwenti u, jekk ikun meħtieġ, tieħu azzjoni ulterjuri, billi tqis il-kost u l-benefiċċji ta’ kwalunkwe miżuri korrettivi. L-użu obbligatorju ta’ ċertifikati tal-awditjar mill-benefiċjarji, flimkien ma' komunikazzjoni mtejba dwar l-obbligi finanzjarji, għandhom jippermettu li jintlaħaq il-limitu ta’ materjalità ta’ 2 % għall-proġetti impenjati fl-aħħar sena tal-perjodu ta’ programmazzjoni attwali, jiġifieri l-2013. Madankollu, abbażi ta’ stima li saret mid-direttur tal-EACEA, ir-rata ta’ żbalji għat-tul kollu tal-Programm ta’ Tagħlim tul il-Ħajja għall-2007-13 se tagħti lok għal riżerva għal mill-inqas ftit snin. Id-Direttur Ġenerali għall-Azzjoni Klimatika żamm ir-riżerva reputazzjonali tiegħu relatata ma’ nuqqasijiet sinifikanti pendenti ta’ sigurtà li kienu identifikati fir-Reġistru tas-Sistema tal-UE għan-Negozjar ta’ Emissjonijiet (EU ETS). Wara l-attakki ċibernetiċi organizzati fuq xi reġistri nazzjonali bejn Novembru 2010 u Jannar 2011 u s-serq ta’ għadd konsiderevoli ta’ kwoti, instabu nuqqasijiet sinifikanti u sistematiċi fid-dispożizzjonijiet rilevanti tas-sigurtà. Operatur ressaq ilment kontra l-Kummissjoni quddiem il-Qorti Ewropea tal-Ġustizzja dwar is-serq ta’ kwoti. Dan wassal għar-reġistrazzjoni ta’ obbligazzjoni kontinġenti ta’ EUR 16.2 miljun fil-kontijiet tad-DĠ Azzjoni Klimatika. Il-proċeduri fil-qorti għadhom għaddejjin. Ma kien hemm l-ebda inċidenti ta’ sigurtà fl-2012 jew fl-2013, iżda l-Kummissjoni qiegħda tkompli ttejjeb il-livell ta’ sigurtà. Id-“dikjarazzjoni dwar is-sigurtà” maħruġa b’mod konġunt mid-DĠ Azzjoni Klimatika u d-DĠ Informatika fl-aħħar ta’ Jannar 2013 tinkludi pjan ta’ azzjoni li jipproponi ħames miżuri addizzjonali ta’ sigurtà biex b’mod konġunt jiġu indirizzati sitt riskji tan-negozju identifikati. L-implimentazzjoni f'waqtha u b’suċċess tal-pjan ta’ azzjoni sal-2015 għandha tipprovdi assigurazzjoni raġonevoli li r-riskju residwu ta’ xi attakk ċibernetiku ġie mnaqqas għal livell aċċettabbilment baxx. Id-Direttur Ġenerali għas-Saħħa u l-Konsumaturi żammet ir-riżerva tagħha dwar l-eżattezza tal-klejms tal-ispejjeż tal-Istati Membri (rata ta’ żbalji residwi ta’ 2.3 % fl-2013) taħt il-programmi ta’ eradikazzjoni tal-mard tal-annimali u l-programmi ta’ monitoraġġ fil-qasam tal-ikel u l-għalf. Id-DĠ kienet diġà ħadet għadd ta’ miżuri mitiganti sabiex titnaqqas ir-rata ta’ żbalji f’dak il-qasam. Definizzjoni aktar preċiża u ristrettiva tan-nefqa eliġibbli ġiet introdotta fid-Deċiżjoni tal-Kummissjoni dwar il-programmi veterinarji li bdew fl-1 ta’ Jannar 2011. L-użu ta’ kostijiet unitarji fil-programmi tal-2012 u l-2013 se jgħin biex jitnaqqsu l-iżbalji fil-klejms tal-ispejjeż. L-effett kumulattiv tal-miżuri kollha huwa mistenni li jkompli jnaqqas ir-rata ta’ żbalji, probabbilment taħt il-limitu ta’ 2 %. 6. 5 Assigurazzjoni miġbura permezz tal-ħidma tas-Servizz tal-Awditjar Intern Il-Kumitat dwar il-Progress tal-Verifika (APC) jinforma lill-kulleġġ dwar kwistjonijiet ta’ awditjar, inklużi dawk b’dimensjoni korporattiva. Ir-Rapport tal-Awditjar Intern tal-2013[17] irrapporta dwar il-progress fl-implimentazzjoni tar-rakkomandazzjonijiet tal-awditjar tal-IAS. Sal-aħħar tal-2013, kienu ġew implimentati 79 % tar-rakkomandazzjonijiet aċċettati fl-2009-13. Fir-rigward tar-rakkomandazzjonijiet li nħarġu fl-2009-13 u li kienu kklassifikati bħala ‘importanti ħafna’ jew ‘kritiċi’, għaxar (2.3 %) rakkomandazzjonijiet ‘importanti ħafna’ biss ġew implimentati b’aktar minn sitt xhur tard (abbażi tal-iskadenza fil-pjan ta’ azzjoni inizjali). L-implimentazzjoni ta’ tliet rakkomandazzjonijiet “importanti ħafna” li nħarġu qabel l-2009 kienet skadiet ukoll. Ma hemm l-ebda rakkomandazzjoni kritika pendenti. L-APC kien mgħarraf regolarment dwar każijiet fejn l-implimentazzjoni ta’ rakkomandazzjonijiet ‘kritiċi’ jew ‘importanti ħafna’ kienet skadiet b’iktar minn sitt xhur. Il-ħidma ta’ segwitu tal-IAS ikkonfermat li, b’mod ġenerali, ir-rakkomandazzjonijiet qegħdin jiġu implimentati b’mod sodisfaċenti u s-sistemi ta’ kontroll fis-servizzi awditjati qegħdin jitjiebu. L-IAS ‘għalaq’ 96 % tar-rakkomandazzjonijiet segwiti matul dan il-perjodu. L-Awditur Intern tal-Kummissjoni ppreżenta opinjoni ġenerali, prinċipalment ibbażata fuq il-ħidma tiegħu stess u dik tal-Kapaċitajiet tal-Awditjar Interni (IAC) u ffoka fuq il-ġestjoni finanzjarja. Huwa qies li l-Kummissjoni waqqfet proċeduri ta’ governanza, tal-ġestjoni tar-riskju u ta’ kontroll intern li, meta meħuda flimkien, huma adegwati biex jagħtu assigurazzjoni raġonevoli dwar il-kisba tal-objettivi finanzjarji tagħha. L-opinjoni ġenerali hija kwalifikata fir-rigward tar-riżervi kif espressi mill-Uffiċjali awtorizzanti b’delega fl-AARs tagħhom. Barra minn hekk, l-Awditur Intern żied paragrafu ta’ 'osservazzjonijiet’ li jenfasizza tliet kwistjonijiet li jeħtieġu attenzjoni partikulari: (1) Fir-rigward tar-rappurtar dwar il-kosteffettività tal-kontrolli fir-rapporti annwali tal-attività (ara sezzjoni Error! Reference source not found. hawn fuq), huwa jissuġġerixxi li l-gwida għandha tkun irfinuta aktar sabiex is-servizzi juru b’mod aktar ċar li l-kontrolli huma effettivi u proporzjonati u li r-riżorsi skarsi jkunu qegħdin jintużaw b’mod immirat u razzjonali; (2) Huwa jirrikonoxxi l-progress fil-mod ta’ kif ir-rati ta’ żbalji residwi qegħdin jiġu fformulati u ppreżentati fir-rapporti annwali tal-attività, b’mod partikolari fir-rigward tal-fondi strutturali, ir-riċerka, l-agrikoltura u l-iżvilupp rurali. Huwa jqis li huwa essenzjali li d-DĠs ikomplu juri li r-rati residwi huma affidabbli u b’bażi soda. Meta tintuża informazzjoni mill-Istati Membri dwar ir-rati ta’ żbalji u korrezzjonijiet finanzjarji, id-DĠs għandhom jieħdu l-passi kollha raġonevoli permezz tal-ħidma ta’ kontroll u ta’ awditjar tagħhom biex jivverifikaw l-eżattezza tagħha. Fl-aħħar nett, għandhom jiżguraw li fil-prattika l-miżuri korrettivi tagħhom jiġu applikati b’mod rigoruż; u (3) Fl-2013 l-eżerċizzji tal-awditjar tal-IAS tal-ħidma tal-Aġenzija Eżekuttiva għall-Kompetittività u l-Innovazzjoni (EACI)[18] u r-REA enfasizzaw sejbiet sinifikanti fir-rigward tal-istrateġiji u s-sistemi ta’ kontroll u ddeskrivew l-azzjoni korrispondenti li għandha tittieħed. Il-Qafas Finanzjarju Pluriennali għall-2014-20 se jkun jinvolvi li aktar kompiti jiġu delegati lill-aġenziji eżekuttivi. Il-baġits operattivi u r-responsabbiltajiet dejjem jikbru tal-aġenziji se jesiġu minnhom li jsaħħu s-sistemi ta’ kontroll intern tagħhom b’mod adegwat sabiex jilħqu l-isfidi futuri u jindirizzaw bis-sħiħ ir-riskju ta’ żbalji fit-tranżazzjonijiet sottostanti. Fir-rigward tal-kapaċità korrettiva tas-sistemi pluriennali superviżorji u ta’ kontroll, l-Awditur Intern tal-Kummissjoni jgħid li huwa raġonevoli li wieħed jassumi li, bħal fl-aħħar erba' snin, se jkun hemm livelli medji annwali komparabbli ta’ korrezzjonijiet finanzjarji u rkupri li se jkunu relatati ma’ ħlasijiet li saru fl-2013. Konsegwentement, huwa stmat li l-korrezzjonijiet finanzjarji u l-irkupri se jkunu kbar biżżejjed biex jipproteġu l-baġit fl-intier tiegħu u maż-żmien. Ir-rapport ta’ sinteżi tal-ħidma tal-Awditur Intern għandu jintbagħat lill-awtorità ta’ kwittanza skont l-Artikolu 99(5) tar-Regolament Finanzjarju rivedut. 7. 6 L-isfida ta’ ġestjoni kondiviża Taħt ġestjoni kondiviża, l-Istati Membri għandhom ir-responsabbiltà li jistabbilixxu u jżommu sistemi affidabbli ta’ ġestjoni u ta’ kontroll. Skont l-Artikolu 317 tat-TFUE u r-Regolament Finanzjarju l-ġdid, ġestjoni kondiviża tfisser ukoll responsabbiltà kondiviża bejn il-Kummissjoni u l-Istati Membri. Skont ir-rapport annwali tal-2012 tal-Qorti Ewropea tal-Awdituri, madwar żewġ terzi tal-iżbalji setgħu ġew identifikati u kkoreġuti mill-awtoritajiet nazzjonali. 6.1 L-awtoritajiet tal-Istati Membri għandhom jagħmlu użu massimu mill-istrumenti disponibbli sabiex jevitaw l-iżbalji u jissodisfaw ir-responsabbiltajiet u l-obbligi tagħhom għall-programmi kollha taħt ġestjoni kondiviża, sabiex jiġi protett il-baġit tal-UE u jiġu indirizzati n-nuqqasijiet li jifdal fis-sistemi ta’ ġestjoni u kontroll tagħhom. Se jkun hemm il-ħtieġa ta’ miżuri nazzjonali addizzjonali biex jiġu mmirati l-aktar rabtiet dgħajfa fil-katina tal-assigurazzjoni, jiġifieri nuqqasijiet fil-kontrolli tas-sistemi ta’ ġestjoni u ta’ kontroll fil-livell tal-awtoritajiet maniġerjali/tal-pagamenti li jwettqu kontrolli ineffettivi fl-ewwel livell, li jwasslu għal riżultati inaffidabbli ta’ kontroll. Il-Kummissjoni se ssaħħaħ ir-rwol superviżorju tagħha fil-konfront tal-awtoritajiet tal-Istati Membri sabiex jiġi żgurat bl-aktar mod effettiv possibbli li fil-futur ma jseħħux żbalji u jiġi kkoreġut l-infiq tal-passat. Għalhekk, il-Kummissjoni se tkompli bl-azzjonijiet tal-bini tal-kapaċità mmirati tagħha. Barra minn hekk, tinkoraġġixxi l-aktar użu wiesa' ta’ skemi simplifikati ta’ ħlasijiet, li huma ħafna inqas suxxettibbli għal żbalji mill-mekkaniżmi tradizzjonali ta’ infiq. Il-Kummissjoni titlob lill-Istati Membri biex juru l-impenn tagħhom biex itejbu r-responsabbiltà u t-trasparenza billi jsaħħu l-miżuri ta’ kontroll, fejn ikun meħtieġ, b’mod partikolari fir-rigward ta’ kontrolli ta’ ġestjoni tal-ewwel livell, qabel ma jiċċertifikaw in-nefqa lill-Kummissjoni, u billi jadottaw regoli ċari ta’ eliġibbiltà biex inaqqsu r-riskju ta’ żbalji. Il-korrezzjoni ta’ ammonti mħallsa b’mod mhux dovut hija aspett importanti ta’ ġestjoni finanzjarja tajba. Fl-2013, saru sforzi kontinwi biex fejn kien meħtieġ jiġu implimentati korrezzjonijiet finanzjarji, titjieb il-kwalità tad-data tal-Istati Membri dwar il-korrezzjonijiet finanzjarji u l-irkupri, u jiġi promoss l-użu tal-aħjar prattiki sabiex jittejbu l-mekkaniżmi ta’ rkupru fil-livell ta’ Stat Membru u tal-UE. Fir-rigward ta’ ġestjoni kondiviża, ir-rapporti annwali tal-attività jipprovdu informazzjoni dettaljata dwar il-korrezzjonijiet li l-Istati Membri jimplimentaw u jirrapportaw lill-Kummissjoni, u valutazzjonijiet tas-sistemi nazzjonali ta’ kontroll. Fil-qasam tal-politika ta’ koeżjoni, kif ukoll fil-qasam tal-politika agrikola, l-Istati Membri jimplimentaw korrezzjonijiet b’riżultat tal-ħidma tal-awditjar tagħhom stess u mill-eżerċizzji tal-awditjar tal-UE. Għall-perjodu ta’ programmazzjoni 2007-13, dawn jiġu rappurtati b’mod kumulattiv sal-31 ta’ Marzu, b'dewmien ta’ sena, għalhekk fl-2013 l-Istati Membri rrapportaw dwar il-korrezzjonijiet tagħhom fl-2012. Minbarra l-korrezzjonijiet b’riżultat tal-eżerċizzji ta’ awditjar tal-UE, dawn kienu jinkludu korrezzjonijiet u rkupri wara l-eżerċizzji tal-awditjar tagħhom stess, għal total ta’ EUR 1 411 miljun. L-AODs irrapportaw l-aħħar ċifri magħrufa fiż-żmien tal-iffirmar tar-rapporti annwali tal-attività tagħhom.[19] 6.2 Il-Kummissjoni se tintensifika l-qafas tal-awditjar u l-istrateġija tagħha biex tgħin tindirizza n-nuqqasijiet li jifdal fis-sistemi fl-Istati Membri, b’mod partikolari dawk bl-ogħla profil ta’ riskju għall-implimentazzjoni tal-programmi tal-UE. Il-Qorti Ewropea tal-Awdituri sabet li r-rapporti tal-awditjar tal-Istati Membri, li fuqhom hija bbażata l-analiżi tar-riskju tal-Kummissjoni, xi kultant mhumiex affidabbli. Għalkemm il-maġġoranza tar-rapporti tal-awditjar dwar l-Istati Membri huma affidabbli, il-Kummissjoni ma tiddependix indiskutibbilment fuq ir-riżultati, imma dejjem tivvalutahom u tiġbed il-konklużjonijiet għall-assigurazzjoni tagħha. Fil-qasam tal-agrikoltura, il-Kummissjoni se żżomm l-approċċ tagħha bbażat fuq ir-riskju, iżda timxi lejn strateġija pluriennali tal-awditjar għall-perjodu 2014-20 sabiex jintlaħaq bilanċ aħjar bejn il-kopertura tar-riskju u l-kopertura ġeografika. L-ebda Stat Membru mhu se jitħalla barra, iżda xi wħud li huma affettwati minn riskji ogħla se jiġu awditjati b’mod aktar intensiv. L-eżerċizzji tal-awditjar tal-Kummissjoni se jkomplu jiffokaw fuq il-kontrolli tal-aġenziji tal-pagamenti qabel ma jsir il-ħlas lill-benefiċjarji finali. Fil-każijiet kollha ta’ nuqqas serju, l-Istati Membri se jkunu meħtieġa jfasslu u jimplimentaw pjanijiet preċiżi ta’ azzjoni ta’ rimedju u l-Kummissjoni se timmonitorja l-implimentazzjoni tagħhom. Se tiġi ddedikata unità ġdida għal din l-attività għall-ħlasijiet diretti, inkluż titjib lis-Sistema ta’ Identifikazzjoni tal-Ħbula tar-Raba' (LPIS). Jekk in-nuqqasijiet ma jiġux rimedjati b’mod suffiċjenti f’konformità mal-pjan ta’ azzjoni dan se jiskatta s-sospensjoni tal-ħlasijiet. Indipendentement (bħala parti mill-proċedura separata ta’ approvazzjoni ta’ konformità), korrezzjonijiet finanzjarji netti jiġu imposti sabiex jiġi protett il-baġit tal-UE. Taħt ir-riforma tal-politika agrikola komuni (u kif stipulat fir-Regolament Finanzjarju rivedut), mis-sena ta’ talba 2014, il-korpi ta’ ċertifikazzjoni se jkollhom jerġgħu jwettqu kontrolli primarji fuq kampjun rappreżentattiv ta’ tranżazzjonijiet fil-livell tal-benefiċjarju, u jagħtu opinjoni dwar il-legalità u r-regolarità tat-tranżazzjonijiet. Id-DĠ Agrikoltura u Żvilupp Rurali se jivverifika l-affidabbiltà ta’ din l-opinjoni u jużaha biex jikkonsolida l-assigurazzjoni tiegħu u jirfina l-analiżi tar-riskju għall-eżerċizzji tal-awditjar tiegħu stess fil-livell tal-kontrolli primarji. Fil-qasam tal-politika ta’ koeżjoni, l-istrateġija pluriennali tal-awditjar tal-Kummissjoni għall-2007-13, li tiġi aġġornata kull sena abbażi ta’ valutazzjoni tar-riskju, tikkonsisti f'żewġ komponenti ewlenin: - verifika (permezz ta’ ‘prestazzjoni ripetuta’ fuq il-post tal-ħidma tal-awditjar nazzjonali, inkluż fil-livell tal-benefiċjarji) tal-estent sa fejn tista' tiddependi fuq il-ħidma tal-awtoritajiet nazzjonali tal-awditjar, ir-riżultati irrapportati tal-awditjar u r-rati ta’ żbalji; u - awditjar dirett tal-programmi jew l-awtoritajiet li tkun ivvalutat li ma jkunux qed jindirizzaw b’mod suffiċjenti r-riskji għoljin identifikati, inklużi eżerċizzji tal-awditjar fuq il-post fil-livell tal-benefiċjarji sabiex jiġu kkonfermati r-riżultati tal-awditjar tas-sistema fil-mira. L-istrateġija l-ġdida unika tal-awditjar għall-2014-20 tirrifletti l-aġġornament ta’ ċerti aspetti taċ-ċiklu annwali ta’ ġestjoni finanzjarja u ta’ kontroll, li se jintemm fl-għoti, sal-15 ta’ Frar ta’ kull sena, tal-kontijiet iċċertifikati tal-programm, id-dikjarazzjoni tar-responsabbiltajiet ta’ ġestjoni u s-sommarju annwali, l-opinjoni tal-awditjar dwar il-funzjonament tas-sistemi, il-legalità u r-regolarità tan-nefqa u tal-kontijiet u r-rapport rilevanti ta’ kontroll. Abbażi tal-eżerċizzji estensivi ta’ awditjar tagħhom mill-2009 li vvalutaw l-affidabbiltà tal-aktar awtoritajiet importanti ta’ awditjar (li jkopru 96 % tal-allokazzjonijiet), id-DĠ Politika Reġjonali u Urbana u d-DĠ Impjiegi, Affarijiet Soċjali u Inklużjoni se jkomplu jimmonitorjaw il-prestazzjoni tal-awtoritajiet sabiex jiġi żgurat li dawn jaħdmu skont l-istandards meħtieġa. Se jkunu jeħtieġu pjan ta’ azzjoni ta’ rimedju għal uħud mill-awtoritajiet ta’ awditjar li ma jkunux qed jaħdmu sew u se jipprovdulhom gwida u għodod metodoloġiċi komuni. Il-verifiki tal-ewwel livell tad-dikjarazzjonijiet tal-infiq tal-benefiċjarji mill-awtoritajiet maniġerjali/aġenziji tal-pagamenti huma l-pedament tal-katina ta’ assigurazzjoni. Permezz tal-awditjar proprju tas-sistema bbażat fuq ir-riskju (li jinkludu żjarat ta’ awditjar fuq il-post lill-benefiċjarji) il-Kummissjoni se tivverifika li l-awtoritajiet nazzjonali jkunu qed iwettqu kontrolli adegwati. Hija ssegwi s-sejbiet tal-awditjar tagħha sakemm ikollha assigurazzjoni li n-nuqqasijiet sistematiċi jkunu ġew indirizzati u rimedjati, u se timponi korrezzjonijiet finanzjarji sabiex tipproteġi l-baġit tal-UE. 6.3 Il-Kummissjoni sejra tkompli tissospendi l-ħlasijiet f'każ ta’ nuqqasijiet serji li ma jkunux għadhom ġew indirizzati fiż-żmien dovut mill-Istati Membri kkonċernati. Se tuża mekkaniżmu msaħħaħ ta’ sospensjoni għall-agrikoltura bħala strument ex-ante biex tipproteġi l-baġit tal-UE minn nuqqasijiet fis-sistemi ta’ kontroll tal-Istati Membri. Fir-rapporti annwali tal-attività tagħhom, is-servizzi li wettqu tranżazzjonijiet fil-modalità ta’ ġestjoni kondiviża rrapportaw id-deċiżjonijiet kollha ta’ interruzzjoni/sospensjoni, inklużi l-programmi operattivi rilevanti, l-Istati Membri affettwati, it-tipi ta’ nuqqasijiet, il-fatti ewlenin li wasslu għal kull deċiżjoni u l-impatt baġitarju tad-deċiżjoni. Din l-informazzjoni tikkostitwixxi dimensjoni importanti ta’ assigurazzjoni raġonevoli u ta’ responsabbiltà. Wara l-introduzzjoni tal-istrument il-ġdid għall-interruzzjoni għall-perjodu ta’ programmazzjoni 2007-13, fl-2013 id-DĠs li joperaw f’ġestjoni kondiviża ħadu deċiżjonijiet formali li jinterrompu l-iskadenzi tal-ħlasijiet f’265 każ għal total ta’ EUR 4 930 miljun. Fl-2013 u fl-ewwel kwart tal-2014, il-kulleġġ adotta wkoll 17[20]-il deċiżjoni biex jissospendi ħlasijiet taħt il-programmi għall-2007-13. Il-ħlasijiet mhumiex se jitkomplew sakemm l-AODs jiksbu evidenza ċara ta’ awditjar li r-raġunijiet għal interruzzjonijiet u/jew is-sospensjonijiet jkunu ġew rimedjati, li jkunu ġew implimentati l-korrezzjonijiet finanzjarji meħtieġa u li m’hemm ebda riskji oħra għal infiq futur li jridu jiġu ċċertifikati lill-Kummissjoni. Din l-esperjenza f’ġestjoni kondiviża tikkonferma l-effikaċja tas-sospensjonijiet bħala inċentiv għall-Istati Membri biex jieħdu azzjoni xierqa ta’ rimedju. 6.4 Il-Kummissjoni timponi korrezzjonijiet finanzjarji fuq l-Istati Membri li jonqsu milli jimplimentaw sistemi tajba. Hija sejra tuża l-istrument għall-korrezzjonijiet finanzjarji netti. B’mod ġenerali, fl-2013 il-Kummissjoni kienet attiva ħafna fl-irkupru ta’ ammonti mhux dovuti u fit-twettiq ta’ korrezzjonijiet finanzjarji. Is-sezzjoni 4.1 turi b’mod ċar li tipproteġi b’mod adegwat il-baġit tal-UE min-nefqa li ssir bi ksur tal-liġi. Aktar dettalji dwar dawn il-figuri u l-mekkaniżmi korrettivi fil-leġiżlazzjoni applikabbli jistgħu jinstabu fin-Nota 6 għall-kontijiet tal-2013 u fil-Komunikazzjoni tal-Kummissjoni lill-awtorità tal-kwittanza u lill-Qorti tal-Awdituri kull Settembru. Fuq talba tal-Parlament Ewropew, il-Komunikazzjoni se tipprovdi analiżi tal-korrezzjonijiet finanzjarji skont l-Istat Membru, id-data dwar il-korrezzjonijiet finanzjarji netti li jwasslu għal dħul assenjat għall-baġit tal-UE u r-riżultati tal-ħidma korrettiva tal-Istati Membri. Il-Kummissjoni se tkompli taħdem ma’ dawk l-Istati Membri li s-sistemi ta’ awditjar tagħhom juru nuqqasijiet persistenti u sistematiċi. Barra minn hekk, tuża l-istrumenti kollha disponibbli biex tipprevjeni l-iżbalji u tipproteġi l-baġit tal-UE. Fil-qasam tal-politika agrikola, inkluż l-iżvilupp rurali, il-korrezzjonijiet finanzjarji jiġu applikati kull fejn jinstab infiq irregolari. Issa l-għan huwa wkoll li jkompli jitnaqqas iż-żmien biex tiġi implimentata deċiżjoni dwar korrezzjoni finanzjarja netta. Attwalment, il-proċedura, bl-istadji kontradittorji u konċiljazzjoni tagħha, tieħu wisq żmien. Proċedura aktar mgħaġġla[21] għandha toħloq aktar inċentiv għall-Istati Membri biex jindirizzaw in-nuqqasijiet fis-sistemi ta’ ġestjoni u ta’ kontroll tagħhom f’waqthom, għalkemm għandu jiġi enfasizzat li l-baġit tal-UE huwa protett sew anki fejn il-korrezzjonijiet jiġu implimentati tard. Għall-fondi ESI, id-dispożizzjoni l-ġdida dwar il-korrezzjonijiet finanzjarji netti hija supplimentari għall-proċeduri eżistenti ta’ korrezzjoni, fejn Stat Membru jista’ jerġa’ juża l-fondi tal-UE disponibbli għal proġetti jew programmi oħra jekk jaqbel li jagħmel il-korrezzjoni. Madankollu, għal nuqqasijiet serji li jinstabu wara l-preżentazzjoni tal-kontijiet annwali, il-Kummissjoni se tapplika korrezzjonijiet li jnaqqsu l-allokazzjonijiet tal-Istati Membri, b’tali mod li l-ammonti korretti ma jistgħux jerġgħu jintużaw. Ir-Regolament dwar id-Dispożizzjonijiet Komuni (CPR) li jkopri l-fondi ESI jistabbilixxi regoli ċari[22] u kondizzjonijiet għall-applikazzjoni tal-korrezzjonijiet[23]. Il-Kummissjoni għandha tapplikahom jekk jinstab nuqqas serju. Minħabba l-ħtieġa għal proċedura kontradittorja mal-Istat Membru in kwistjoni, il-Kummissjoni tistenna li l-korrezzjonijiet jiġu applikati fi żmien 10 sa 12-il xahar min-notifika tas-sejbiet. Il-Kummissjoni tagħti struzzjonijiet lis-servizzi tagħha biex jiżguraw sistema effettiva għall-applikazzjoni ta’ korrezzjonijiet finanzjarji netti mill-aktar fis possibbli taħt ir-regolamenti għall-perjodu l-ġdid ta’ programmazzjoni mill-2016 u biex jieħdu passi biex iħaffu l-proċedura eżistenti ta’ konformità fl-agrikoltura. 6.5 Il-Kummissjoni se tkompli tipprovdi statistika sinifikanti biex tiffaċilita analiżi bir-reqqa tal-prestazzjoni tal-Istati Membri. Ir-rapporti annwali tal-attività huma sors siewi ħafna ta’ informazzjoni għall-awtorità tal-kwittanza, peress li juru b’mod trasparenti kif il-Kummissjoni tissodisfa r-responsabbiltà tagħha biex tiġi żgurata l-legalità u r-regolarità tal-politiki ta’ ġestjoni kondiviża fil-livell tal-Istati Membri individwali u tal-programmi (għal politika ta’ koeżjoni) jew tal-aġenziji tal-pagamenti (għall-agrikoltura). Ir-rapporti jinkludu stimi tar-rati ta’ żbalji u l-ammont residwu f'riskju, maqsuma skont l-aġenzija tal-pagamenti/programm u skont l-Istat Membru. Jgħinu wkoll lill-awtorità ta’ kwittanza tivvaluta s-sitwazzjoni f’aktar dettall, minħabba li jagħtu indikazzjoni tar-riskju attwali ladarba l-Istati Membri u l-Kummissjoni (għal korrezzjonijiet finanzjarji netti) ikunu implimentaw l-azzjoni korrettiva. Fl-2013, il-Kummissjoni kkomunikat l-ammonti rkuprati permezz ta’ korrezzjonijiet finanzjarji u l-irkupri matul l-2012. L-informazzjoni kienet tkopri azzjoni preventiva u korrettiva u, fejn possibbli, l-impatt tagħha biex jiġi żgurat titjib dejjiemi fis-sistemi ta’ ġestjoni u ta’ kontroll, kif rifless fir-rati ta’ żbalji. Għandu jiġi nnotat ukoll li r-rati ta’ żbalji residwi rrapportati mis-servizzi tal-Kummissjoni jintużaw biex jagħtu stima tal-espożizzjoni finanzjarja, u dawn ivarjaw mir-rati ta’ żbalji rappurtati mill-Qorti Ewropea tal-Awdituri. Ir-raġuni ewlenija għal dan hija li dawn jieħdu kont tal-effett tad-diversi mekkaniżmi korrettivi ladarba jkunu effettivament implimentati. 8. 7 Kwistjonijiet u soluzzjonijiet trażversali 7.1 Standards ta’ kontroll intern Il-Kummissjoni ħadet nota tal-'Ħarsa ġenerali tal-Istat tal-Kontroll Intern' imħejjija mid-Direttur Ġenerali għall-Baġit u hija sodisfatta bit-tendenza pożittiva fir-rigward tal-proċeduri operattivi. Il-Kummissjoni tagħti struzzjonijiet lil DĠ Baġit biex ikompli bl-isforzi tiegħu biex jissimplifika l-istandards ta’ kontroll intern, u jiffokahom aktar fuq l-effikaċja u l-effiċjenza, u biex jirrevedihom kif xieraq. 7.2 L-impatt tal-entitajiet inkarigati fuq il-katina ta’ assigurazzjoni Ir-Regolament Finanzjarju rivedut issimplifika d-definizzjoni ta’ modi u metodi ta’ ġestjoni billi inkorporahom f’qafas loġiku komuni li jinkludi: - ġestjoni diretta fejn il-fondi tal-UE jiġu trasferiti minn AOD lill-benefiċjarji ta’ għotjiet u lill-kuntratturi; u - ġestjoni indiretta jew ġestjoni kondiviża fejn il-fondi tal-UE jiġu fdati lil entitajiet oħra jew lil Stat Membru qabel ma jiġu ttrasferiti lir-riċevituri finali. Barra minn hekk, ir-Regolament jipprovdi għall-ħolqien potenzjali ta’ tipi ġodda ta’ atturi delegati li f’idejhom l-AODs jafdaw il-kompiti ta’ implimentazzjoni tal-baġit taħt firxa wiesgħa ta’ arranġamenti, inklużi fost oħrajn: - delegazzjonijiet inkroċjati lil AODs oħra; - baġits operattivi għal aġenziji eżekuttivi; - fondi għal impriżi konġunti; - fondi għal Ftehim ta’ Kontribuzzjoni EuropeAid ma’ pajjiżi terzi; - strumenti finanzjarji ġestiti mill-Bank Ewropew tal-Investiment (BEI) u l-Fond Ewropew tal-Investiment (FEI); - baġit eżegwit permezz ta’ aġenziji nazzjonali; u - mandati ma’ organizzazzjonijiet internazzjonali oħrajn. Fl-2013, 22 servizz tal-Kummissjoni ddependew fuq il-korpi inkarigati biex jgħinuhom fl-implimentazzjoni tal-baġit permezz ta’ operazzjonijiet għal total ta’ EUR 6 572 miljun. Is-servizzi kollha minbarra wieħed, l-Aġenzija Eżekuttiva tan-Netwerk Trans-Ewropew tat-Trasport, ikkonkludew li kellhom informazzjoni adegwata biex jikkonkludu dwar l-assigurazzjoni. Fir-rapport ta’ sinteżi tal-2012, il-Kummissjoni kkonfermat li d-dikjarazzjoni ta’ assigurazzjoni kienet tkopri r-riżorsi kollha assenjati lid-DĠs tagħha, irrispettivament mill-mod ta’ ġestjoni użat u jekk il-korp inkarigat kienx soġġett għal deċiżjoni separata ta’ kwittanza. L-AODs għandhom jiżguraw superviżjoni xierqa, jieħdu kont ta’ kwalunkwe riżultati negattivi tal-kontroll jew nuqqasijiet fis-sistema ta’ kontroll u jippreżentaw riżerva fejn ikun meħtieġ. Fir-rapporti annwali tal-attività d-DĠ Baġit iddedika sezzjoni u anness fejn ipprovda struzzjonijiet, mudelli u gwida fejn is-servizzi jistgħu jirrapportaw dwar is-superviżjoni u l-bini tal-assigurazzjoni tagħhom fir-rigward tal-entitajiet li lilhom, bħala DĠs prinċipali, ikunu fdaw il-ħidmiet tal-implimentazzjoni tal-baġit. Id-DĠ Affarijiet Ekonomiċi u Finanzjarji, b’mod partikolari, indika l-isfidi tal-implimentazzjoni tal-gwida fid-dawl tal-għadd kbir ta’ arranġamenti speċifiċi ma’ korpi inkarigati taħt ftehimiet li jmorru lura bosta snin. L-evalwazzjonijiet bejn il-pari dwar l-abbozzi tar-rapporti annwali tal-attività skoprew ukoll diskrepanza fl-istrateġija preskritta tal-kontroll. Ma tistax tiġi kompletament applikata f’każijiet fejn il-finanzjament ma jkoprix in-nefqa operattiva iżda tintuża esklussivament biex tiffinanzja l-ispejjeż amministrattivi tal-korp inkarigat. Il-Kummissjoni tagħti struzzjonijiet lid-DĠ Baġit biex ikompli jiżviluppa gwida speċifika dwar l-aktar strateġiji rilevanti ta’ kontroll intern għal ġestjoni esternalizzata u dwar l-aħjar prattiċi għall-kontrolli ta’ sorveljanza mid-DĠs prinċipali u d-dokumentazzjoni tagħhom. 7.3 L-Istrateġija tal-Kummissjoni Kontra l-Frodi (CAFS) Il-Komunikazzjoni dwar l-Istrateġija tal-Kummissjoni Kontra l-Frodi[24] enfasizzat il-ħtieġa li d-DĠs u s-servizzi jsaħħu s-sistemi ta’ kontroll intern tagħhom sabiex jindirizzaw ir-riskju ta’ frodi. Waħda mill-miżuri ewlenin kienet li sal-aħħar tal-2013 ikunu ddisinjaw u adottaw l-istrateġiji tagħhom kontra l-frodi. 12-il servizz[25] diġà implimentaw kompletament l-istrateġiji tagħhom u l-oħrajn indikaw id-data mistennija tal-implimentazzjoni sħiħa u identifikaw il-miżuri pendenti, sakemm dawn jistgħu jiġu ppubblikati mingħajr ma tiġi pperikolata l-effikaċja tagħhom. Ma ġie rrapportat l-ebda riskju residwu li ma ġiex immitigat. L-indikaturi kkwantifikati rrapportati huma essenzjalment l-għadd ta’ suspetti ta’ frodi li ġew trasferiti lil jew li qed jiġu investigati mill-Uffiċċju Ewropew Kontra l-Frodi (OLAF). Id-DĠ Impjiegi, Affarijiet Soċjali u Inklużjoni u d-DĠ Saħħa u l-Konsumaturi jipprovdu wkoll, bħala indikaturi finanzjarji, l-ammonti involuti fl-operazzjonijiet finanzjarji aktar riskjużi li huma soġġetti għal monitoraġġ mill-qrib. Abbażi tar-rapporti annwali tal-attività, huwa possibbli li jiġi konkluż li, fid-dawl tal-implimentazzjoni tas-servizzi tal-Istrateġija Kontra l-Frodi u għalkemm mhux l-istrateġiji individwali kollha tagħhom ġew kompletament implimentati, ma hemm l-ebda riskji li ma ġewx immitigati li jistgħu jissuġġerixxu li dan l-objettiv ta’ kontroll mhuwiex qiegħed jintlaħaq b’mod adegwat. Miżuri f'dan il-qasam (eż. analiżi speċifika tar-riskji tal-benefiċjarji, monitoraġġ mill-qrib tal-proġetti jew tal-kuntratti magħżula, miżuri oħra li jimmitigaw ir-riskji ta’ frodi) diġà ġew deskritti f'xi wħud mir-rapporti annwali tal-attività, flimkien mar-riżultati speċifiċi ta’ azzjoni kontra l-frodi li ttieħdet matul is-sena ta’ rappurtar u kwalunkwe elementi ta’ assigurazzjoni li jistgħu jittieħdu minnhom. Dan se jsir b’mod ġenerali fir-rapporti tal-2014. Il-Kummissjoni tilqa' l-fatt li ħafna mid-DĠs diġà huma avvanzati sew fl-iżvilupp u l-implimentazzjoni tal-istrateġiji tagħhom kontra l-frodi. Tagħti istruzzjonijiet lis-servizzi tagħha sabiex bħala parti mill-valutazzjoni tagħhom tas-sistemi ta’ kontroll intern tagħhom ikomplu jinkludu informazzjoni dwar il-prevenzjoni tal-frodi. [1] L-Artikolu 66 tar-Regolament Finanzjarju. [2] Dan ir-rapport jinkludi deskrizzjoni tal-objettivi li ntlaħqu għas-sena, skont il-prinċipju ta’ ġestjoni finanzjarja soda (l-Artikolu 227 Regoli ta’ Applikazzjoni (RAP) għar-Regolament Finanzjarju). Skont l-Artikolu 141 tar-regolament finanzjarju, l-istituzzjonijiet u l-korpi kollha tal-kontijiet konsolidati iħejju rapport annwali dwar il-ġestjoni baġitarja u finanzjarja tal-infiq amministrattiv tagħhom. Ir-rapport tal-Kummissjoni jittratta n-nefqa operattiva tal-Unjoni Ewropea. [3] Bħall-Istħarriġ Annwali tat-Tkabbir, il-programmi ta’ riforma nazzjonali u l-portal iddedikat dwar Ewropa 2020 disponibbli fuq http://ec.europa.eu/europe2020. [4] 'Attivitajiet li mhumiex relatati ma’ infiq' qed jirreferu għal dawk l-attivitajiet li m’għandhom l-ebda baġit operattiv maġġuri minbarra n-nefqa amministrattiva. [5] Il-Kummissjoni tat sommarju tar-riżultati tal-proċess leġiżlattiv tal-Qafas Finanzjarju Pluriannwali f'Komunikazzjoni dedikata: " It-Tabella ta’ Valutazzjoni Finali tas-Semplifikazzjoni għall-QFP 2014-2020", COM(2014)114 finali [6] COM(2013) 461 finali. [7] Rapport dwar il-valur miżjud tal-infiq tal-UE, (SEC(2011) 867). [8] Ir-Regolament Finanzjarju rivedut daħal fis-seħħ f'Jannar 2013. Regolament Finanzjarju: Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L298, 26.10.2012, p.1) Regoli ta’ applikazzjoni: Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L362, 31.12.2012, p. 1) [9] Ir-Regolament Finanzjarju jiddefinixxi ‘kontroll’ bħala kwalunkwe miżura meħuda biex tipprovdi assikurazzjoni raġonevoli rigward il-kisba tal-objettivi ta’ kontroll intern. Dan jinvolvi sistemi ta’ kontroll intern li jinkludu kollox, li jkopru l-miżuri kollha għall-ġestjoni tal-approprjazzjonijiet tal-baġit, mill-identifikazzjoni tal-ħtiġijiet u l-objettivi, li jippreċedu kwalunkwe impenn legali, għal deċiżjonijiet finali li jagħlqu l-programmi pluriennali. [10] L-aktar riżerva ġdida sinifikanti tittratta l-miżuri tas-suq tal-Fond Agrikolu Ewropew ta’ Garanzija (FEAG) u t-tieni l-Istrument għall-Assistenza ta’ Qabel l-Adeżjoni fl-Iżvilupp Rurali (IPARD) (it-tnejn DĠ Agrikoltura u Żvilupp Rurali). It-tielet hija reputazzjonali u tittratta kwistjonijiet ta’ responsabbiltà fl-Iskejjel Ewropej (DĠ Riżorsi Umani u Sigurtà). [11] Biex riżerva titneħħa, l-AODs intalbu juru kif ġew indirizzati n-nuqqasijiet b'mod effettiv. Ir-riżervi li tneħħew kienu jittrattaw: - erba' riżervi pendenti tal-FP6 (DĠs riċerka); - prodotti organiċi ċertifikati (DĠ Agrikoltura u Żvilupp Rurali); - l-Istrument Finanzjarju għall-Gwida tas-Sajd (SFGS) (DĠ Affarijiet Marittimi u Sajd); - il-Programm Ewropew tal-Enerġija għall-Irkupru (EEPR) (DĠ Enerġija); - il-proġett dwar is-Sistema ta’ Informazzjoni ta’ Schengen tat-tieni ġenerazzjoni (SIS II) (DĠ Affarijiet Interni); - l-affidabbiltà tar-rappurtar finanzjarju tal-Aġenzija Spazjali Ewropea (DĠ Intrapriża u Industrija); - missjonijiet ta’ osservazzjoni elettorali (Servizz tal-Istrumenti tal-Politika Barranija); u - ir-riserva relatata mad-dħul dwar ir-riżorsi proprji tradizzjonali (TOR) (DĠ Baġit). [12] Dan japplika partikularment fil-qasam tal-politika tar-riċerka, fejn il-kwistjonijiet dwar il-ġestjoni tal-programmi qafas jikkonċernaw sitt DĠs u żewġ aġenziji eżekuttivi. [13] Il-kunċett ta’ ammont f'riskju ġie definit fl-Anness 2. [14] Sakemm ma jiġix indikat b’mod ieħor, is-sorsi għall-figuri kollha kkwotati fir-rapport attwali huma l-kontijiet konsolidati proviżorji tal-UE għas-sena finanzjarja 2013 u l-AARs. F'każ ta’ diskrepanza, il-figura użata hija dik tal-kontijiet proviżorji. Dawn il-każijiet huma speċifikament żvelati. [15] EUR 372 miljun jikkorrispondi għal 2 % fuq id-differenza bejn EUR 147 729 miljun u EUR 129 149 miljun [16] L-iżbalji m'għandhomx jitħalltu mal-frodi. L-iżbalji huma bħal meta formola ma timteliex kif suppost, jew ma jiġux rispettati l-proċeduri tal-appalti kif suppost. Huma biss ftit, l-iżbalji li jsiru apposta. Il-frodi hija irregolarità mwettqa apposta li tikkostitwixxi offiża kriminali. Każijiet ta' frodi suspettati jiġu mgħoddija lill-Uffiċċju Ewropew ta' kontra l-Frodi (l-OLAF). [17] L-Artikolu 99(3) tar-Regolament Finanzjarju. [18] Sussegwentement issemmiet l-Aġenzija Eżekuttiva għall-Intrapriżi Żgħar u Medji (EASME). [19] Għall-agrikoltura, l-informazzjoni dwar il-korrezzjonijiet finanzjarji u l-irkupri hija relatata mas-sena tar-rapport. [20] Fl-2013 ġew deċiżi ħmistax-il sospensjoni u tnejn fl-ewwel kwart tal-2014. Sitt deċiżjonijiet kienu jirrigwardaw l-FEŻR u 11 l-FSE. [21] Għal aktar dettalji, ara l-punt 2.b. [22] Nuqqasijiet serji se jiġu definiti f'termini ta’ (nuqqas ta’) konformità mal-elementi ewlenin tas-sistemi ta’ ġestjoni u ta’ kontroll, ivvalutati fid-dettall skont it-18-il rekwiżit ewlieni għall-awtoritajiet kollha tal-programm. L-elementi ewlenin li għandhom jiġu vvalutati abbażi ta’ riżultati dettaljati u komprensivi tal-awditjar jinkludu: - separazzjoni adegwata tal-funzjonijiet tal-awtoritajiet tal-programm u superviżjoni fuq il-korpi intermedjarji kollha involuti fis-sistema ta’ ġestjoni u ta’ kontroll; - għażla adegwata ta’ operazzjonijiet u verifiki effettivi mill-awtoritajiet maniġerjali sabiex jiġu evitati l-iżbalji fl-ewwel istanza; - miżuri effettivi kontra l-frodi; - proċeduri xierqa għat-tfassil ta’ applikazzjonijiet għall-ħlasijiet u biex tiġi ċertifikata l-kompletezza, il-preċiżjoni u l-veraċità tal-kontijiet tal-programm lill-Kummissjoni; u - eżerċizzji effettivi tal-awditjar fuq is-sistemi, l-operazzjonijiet u l-kontijiet. Konformità dgħajfa jew nuqqas ta’ konformità ma’ wieħed mir-rekwiżiti ewlenin speċifikati propost fl-att delegat, jew żewġ rekwiżiti ewlenin jew aktar se jwasslu lill-Kummissjoni biex awtomatikament tikkonkludi li hemm nuqqasijiet serji, li jwasslu għal korrezzjonijiet finanzjarji netti. [23] L-att delegat se jistabbilixxi wkoll il-kriterji li għandhom jintużaw mill-Kummissjoni biex tiddetermina l-livell ta’ korrezzjoni b’rata fissa (5 %, 10 %, 25 % jew 100 %). Dawn huma marbuta mal-iskala relattiva tan-nuqqas serju, il-frekwenza u l-kobor tiegħu, u t-telf għall-baġit tal-Unjoni. L-att se jipprovdi wkoll li r-rati fissi jistgħu jitgħollew sal-livell li jmiss f’każijiet ta’ nuqqasijiet serji ripetuti minħabba n-nuqqas tal-awtoritajiet tal-programm li jieħdu l-miżuri meħtieġa biex jikkoreġu s-sistema wara l-applikazzjoni ta’ korrezzjoni finanzjarja f'sena preċedenti ta’ kontabbiltà. [24] COM<pt>(2011) 376, 24.6.2011. [25] Id-DĠs għall-Agrikoltura u l-Iżvilupp Rurali (AGRI), għan-Netwerks tal-Komunikazzjonijiet, il-Kontenut u<pt> t-Teknoloġija (CNECT), għall-Impjiegi, l-Affarijiet Soċjali u l-Inklużjoni (EMPL), għall-Affarijiet Interni (HOME), għall-Ġustizzja (JUST), għall-Politika Reġjonali (REGIO) u Is-Servizz tal-Istrumenti tal-Politika Barranija (FPI), Is-Servizz tal-Awditjar Intern (IAS), L-Uffiċċju Ewropew Kontra l-Frodi (OLAF), Is-Servizz Legali (SJ), Il-Bureau ta’ Konsulenti dwar il-Politika Ewropea (BEPA) u L-Aġenzija Eżekuttiva għall-Edukazzjoni, l-Awdjoviżiv u l-Kultura (EACEA).